title: Tšabua Amiredžibi

text: Amiredžibi syntyi Tbilisissä Georgian SNT:ssä vuonna 1921. Hänen perheensä oli ollut aikaisemmin aatelissuku, jota sorrettiin rankasti Stalinin vainojen aikana: hänen isänsä ammuttiin vuonna 1938 ja äitinsä lähetettiin gulagille. Toisen maailmansodan aikana hänet värvättiin puna-armeijaan mutta erotettiin pian perheensä historian vuoksi. Tämän jälkeen hän alkoi osallistua neuvostovastaiseen toimintaan maanalaisen poliittisen järjestön Tetri Giorgin jäsenenä. Huhtikuussa 1944 hänet pidätettiin syytettynä vallankaappauksen suunnittelusta ja tuomittiin 25 vuodeksi vankeuteen Siperiaan. Viidentoista vankilavuoden, kolmen vankilapaon ja kahden kuolemantuomion jälkeen hänet vapautettiin lopulta vuonna 1959. Hän aloitti kirjallisen uransa lähes 40-vuotiaana novelleilla "Gza" (, ”Tie”) vuodelta 1962, "Tšemi medžghane bidza" (, ”Räyhääjäsetäni”) vuodelta 1963, "Kharis aghsareba" (, ”Härän tunnustus”) vuodelta 1964, "Giorgi Burduli" () vuodelta 1965 ja niin edelleen.


title: Tšabua Amiredžibi

text: Hänen kuuluisin romaaninsa ja mahdollisesti yksi modernin georgiankielisen kirjallisuuden parhaista teoksista, "Lainsuojaton" ("Data Tutaškhia", დათა თუთაშხია) vuosilta 1971–1975, toi "Tsiskari"-lehdelle sensaatiomaisen menestyksen ja teki kirjailijan itsensä kuuluisaksi. Amiredžibin vankilavuosina alkunsa saanut ja yli 700-sivuinen teos ohitti Neuvostoliiton sensorit ja saatiin julkaistua vain Georgian kommunistisen puolueen johtajan Eduard Ševardnadzen väliintulon avulla. Romaani kertoo Venäjän keisarikunnan aikana eläneen georgialaisen lainsuojattoman tarinan – suosittu teema Georgian kirjallisuudessa – ja yhdistää jännittävät seikkailut dostojevskimaiseen yksilön ja kansallisen sielun kohtaloiden käsittelyyn. Tarinan kertojana on venäläinen santarmi, kreivi Szeged, joka useasti siirtää kertojan roolinsa muille henkilöhahmoille. Romaani seuraa lainsuojatonta Data Tutaškhiaa. Hän viettää vuosia vältellen tsaarinaikaista poliisia, jota johtaa hänen välinpitämätön ja kylmänviileä serkkunsa Mušni Zarandia. Kirja ja siihen perustuva elokuva tekivät Data Tutaškhiasta ikonisen sankarin, joka on säilyttänyt suosionsa myös nyky-Georgiassa.


title: Tšabua Amiredžibi

text: Amiredžibi juhli uudelleen itsenäistynyttä Georgiaa, ja hänet valittiin maan parlamenttiin vuosiksi 1992–1995. Vuonna 1992 hänelle myönnettiin arvostettu Šota Rustavelin valtionpalkinto. Georgian sisällissodan traagiset vuodet ja hänen vanhimman poikansa kuolema Abhasian sodassa kuitenkin vaikuttivat kirjailijaan raskaasti. Siksi oli yllätys, että vuonna 1995 Amiredžibi kaikesta huolimatta julkaisi seuraavan merkittävän romaaninsa "Gora Mborgali" (), jonka hän oli aloittanut vuonna 1978 ja joka perustuu hänen kokemuksiinsa Neuvostoliiton vankiloissa. Hänelle myönnettiin korkeimmat georgialaiset kunniamerkit ja useita venäläisiä ja kansainvälisiä kirjallisuuspalkintoja.


title: Etäisyys (albumi)

text: Etäisyys on suomalaisen laulaja Esa Kaartamon toinen sooloalbumi. Se julkaistiin vuonna 1993.Säv. & san. & sov. Esa Kaartamo; "Onnen kulkuri" san. Arto Tamminen.


title: Hongkongin kreivitär

text: Hongkongin kreivitär ("A Countess from Hong Kong") on Charles Chaplinin ohjaama komediaelokuva vuodelta 1967. Se oli Chaplinin viimeinen ohjaustyö ja hänen ainoa värielokuvansa.


title: Hongkongin kreivitär

text: Elokuva kertoo Hongkongista Yhdysvaltoihin palaamassa olevasta upporikkaasta amerikkalaisdiplomaatista Ogden Mearsista (Marlon Brando), jota on veikkailtu jopa uudeksi ulkoministeriksi, mutta hänet nimitetäänkin vähemmän loistokkaaseen Saudi-Arabian suurlähettilään virkaan. Hän tutustuu ”kreivitär” Natashaan (Sophia Loren), joka on taustaltaan Hongkongissa syntynyt aatelisen valkovenäläisen emigranttiperheen lapsi. Vanhempiensa kuoltua Natasha on ajautunut 14-vuotiaana hongkongilaisen gangsterin jalkavaimoksi ja sitä kautta prostituoiduksi. Kun luksuslaiva on lähtenyt Hongkongista, Ogden huomaa, että Natasha on kätkeytynyt hänen hyttiinsä. Natasha haluaa luopua entisestä elämästään matkustamalla jäniksenä Yhdysvaltoihin, jonka hän kuvittelee joksikin vapauden yhteiskunnaksi. Koska Natashalta puuttuu passi, Ogden järjestää lakimiesystävänsä Harveyn (Sydney Earle Chaplin) avulla palvelijansa Hudsonin (Patrick Cargill) ja Natashan välille valeavioliiton, jotta Natasha pääsisi laillisesti Yhdysvaltoihin. Vaikka Ogden lupaa myöhemminkin tukea Natashaa, tämä ei usko häntä, vaan laivan saapuessa välisatamaan Hawaijille Natasha sukeltaa henkensä vaarantaen laivan kannelta mereen ja ui rantaan. Ogdenin avioliitto on ollut rakkaudeton, ja Hawaijilla Ogden tapaa myös vaimonsa Marthan (Tippi Hedren) - Martha on mennyt Ogdenin kanssa naimisiin ennen kaikkea vain rahan ja yhteiskunnallisen aseman tähden. Ogdenille paljastuu koko elämänympäristönsä tyhjyys, muodollisuus ja sisällöttömyys. Hän päättää luopua tulevasta diplomaattiurastaan ja etsii Hawaijilta käsiinsä Natashan. Elokuvan loppu jää kaikesta huolimatta melankoliseksi ja moniselitteiseksi.


title: Hongkongin kreivitär

text: Elokuva menestyi hyvin vain Italiassa; muualla sitä yleensä väheksyttiin ja jopa halveksittiin.[1][2]. Filmillä oli kuitenkin alusta alkaen myös vahvat puoltajansa. Esimerkiksi elokuvaohjaajat François Truffaut ja Eric Rohmer sekä näyttelijä Jack Nicholson ovat pitäneet sitä Chaplinin tuotannon yhtenä huippuna. Filmiä on pidetty myös Chaplinin suurimpana äänielokuvana. Suomessa elokuvan puolestapuhujiin on kuulunut Peter von Bagh, jonka mielestä "Hongkongin kreivitär" kuuluu maailman aliarvostetuimpiin klassikkoelokuviin.


title: Näillä main

text: Näillä main on suomalaisen laulaja Esa Kaartamon kolmas ja viimeinen sooloalbumi. Se julkaistiin vuonna 2002.


title: Karl-Marx-Allee

text: Karl-Marx-Allee on katu Berliinissä, Saksan pääkaupungissa, Mitten ja Friedrichshainin kaupunginosissa. Katu on nimetty filosofi Karl Marxin mukaan, ja sitä reunustaa huomattava rivistö sosialistista klassismia edustavia rakennuksia. Karl-Marx-Allee alkaa Alexanderplatzilta ja jatkuu Strausberger Platzin kautta Frankfurter Torille, jossa se muuttuu Frankfurter Alleeksi. Katu on osa Bundesstraße 1:stä ja Bundesstraße 5:tä ja sen alla kulkee Berliinin metron linja U5.


title: Karl-Marx-Allee

text: Kadun alkuperäinen nimi oli Große Frankfurter Straße ja se oli Berliinistä Frankfurt an der Oderiin johtaneen päätien alku. Alexanderplatzilta itään lähtenyt katu kulki läpi Friedrichshainin työläiskaupunginosan, ja sitä reunustivat ennen toista maailmansotaa tiheästi rakennetut vuokrakasarmit. Kadun alkuperäinen rakennuskanta tuhoutui kuitenkin maan tasalle toisen maailmansodan pommituksissa. Berliinin jaossa Große Frankfurter Straße jäi Itä-Berliinin puolelle, ja 21. joulukuuta vuonna 1949 DDR:n sosialistinen hallinto antoi sille uuden nimen Stalinallee Josif Stalinin 70-vuotispäivän kunniaksi. Itä-Berliinin jälleenrakennusohjelmassa Stalinallee valittiin arvokkaimmaksi kohteeksi ja siitä ryhdyttiin rakentamaan uuden sosialistisen Itä-Saksan paraatikatua.


title: Karl-Marx-Allee

text: Stalinalleen ensimmäinen vaihe Strausberger Platzilta Frankfurter Torille rakennettiin 1950-luvun aikana. Sen suunnittelusta vastasivat arkkitehdit Hermann Henselmann, Egon Hartmann, Hans Hopp, Richard Paulick, Karl Souradny ja Kurt Leucht. Tätä katuosuutta reunustavat rakennukset edustavat sosialistista klassismia, tyyliä joka oli noussut kukoistukseen Stalinin neuvostoliitossa. Kadun varteen nousseet valtavat kerrostalot varattiin asunnoiksi ansioituneille työläisille ja vallankumouksellisen älymystön jäsenille. Kadun monumentaalisena päätepisteenä ovat Frankfurter Torin kaksi kupolitornia, jotka ovat jäljitelmiä Karl von Gontardin 1700-luvulla suunnittelemista Gendarmenmarktin kirkontorneista. Stalinallee oli 1950-luvulla Itä-Saksan merkittävin rakennusprojekti ja siihen uhrattiin valtavasti aikaa ja voimavaroja. 16. kesäkuuta 1953 Stalinalleen rakennustyömaalla kuitenkin puhkesi lakko, joka laajeni kuuluisaksi Itä-Saksan kansannousuksi ja jonka hallitus joutui kukistamaan asevoimin ja Neuvostoliiton tuella.


title: Karl-Marx-Allee

text: Vuonna 1956 Neuvostoliiton johtaja Nikita Hruštšov tuomitsi Stalinin ja tämän terrorin, mistä alkoi destalinisaation kausi Itä-Euroopassa. Stalinallee sai 13. marraskuuta 1961 uuden nimen Karl-Marx-Allee kommunismin isän Karl Marxin mukaan. Kadun varrelta myös poistettiin Stalinin patsas. 1960-luvun aikana rakennettiin Karl-Marx-Alleen toinen puolisko Alexanderplatzilta Strausberger Platzille. Tällä välin arkkitehtuurissa oli kuitenkin tapahtunut muutos: DDR:ssä oli luovuttu 1950-luvun sosialistisesta klassismista ja siirrytty voimallisesti elementtirakentamiseen. Karl-Marx-Alleen alkupäätä reunustavatkin modernistiset elementtitalot.


title: The Kids

text: The Kids oli suomalainen lapsiyhtye. He ovat julkaisseet albumin "The Kids" vuonna 2000.


title: The Kids

text: The Kids syntyi, kun eräiden muusikkoperheiden lapset seurasivat vanhempiensa laulamista ja halusivat itsekin mukaan laulamaan. Alun perin yhtyeeseen kuului 12 lasta, muun muassa Vicky Rostin tytär Ella Tukia, mutta lasten kasvaessa vain nuorimmat heistä jatkoivat yhtyeessä. Lopulta yhtyeessä olivat vain Joanna ja Ida Kupiainen sekä Anniina Merisalo, jotka alkoivat tehdä levyä.


title: The Kids

text: Levyä tehtiin tuttavapiirissä ja pienellä rahalla. Kaikki tekijät laulujen sanoituksista ja sävellyksistä kansikuvien valokuvaajiin löytyivät lähipiiristä. Tyttöjen vaatimuksesta levyä hiottiin puolentoista vuoden ajan ja albumi "The Kids" julkaistiin vuonna 2000. Levyn julkaisi Allstar Music Oy. Levy sai tiedotusvälineissä huomiota koska sen aiheita pidettiin aikuismaisina. Yhtyeen jäsenten mielestä levyn aiheet ovat kuitenkin osa myös lasten maailmaa.


title: Rahtialusyhdistys

text: Rahtialusyhdistys ry () (vuoteen 2000 saakka "Ulkomaanliikenteen Pientonnistoyhdistys") on vuodesta 1987 alkaen toiminut valtakunnallinen työmarkkina- ja elinkeinopoliittinen edunvalvontajärjestö niille varustamoille, joilla on ulkomaanliikenteessä Suomen lipun alla olevia rahtilaivoja . Rahtialusyhdistyksen kotipaikka on Ahvenanmaalla sijaitseva Maarianhamina ja sen puheenjohtajana toimii Hans Langh. Nykyisin yhdistyksessä on jäsenenä 17 varustamoa sekä 41 laivaa.


title: Rahtialusyhdistys

text: Yhdistys rekisteröitiin 15. joulukuuta 1986 "Ulkomaanliikenteen Pientonnistoyhdistys" -nimellä. 14. tammikuuta 1987 pidettiin kokous, jossa yhdistykselle perustettiin hallitus ja Hans Langh valittiin puheenjohtajaksi. Alussa yhdistyksessä oli 16 laivaa jäsenenä. Yhdistys perustettiin, koska pientonnistovarustajat olivat havainneet edessä olevan tuhon ellei mitään toimenpiteitä tehtäisi. Perustamalla oman yhdistyksen, varustajat pyrkivät turvaamaan varustamoiden eloonjäännin ja alan kilpailukyvyn.


title: Rahtialusyhdistys

text: 22. maaliskuuta 2000 Ulkomaanliikenteen Pientonnistoyhdistys vaihtoi nimekseen Rahtialusyhdistys. Syy nimenmuutokseen oli yhdistykseen kuuluvien suurien laivojen määrän kasvu.


title: Thomas Vinterberg

text: Thomas Vinterberg (s. 19. toukokuuta 1969 Kööpenhamina) on tanskalainen elokuvaohjaaja, joka oli mukana luomassa Dogma 95 -elokuvataidesuuntausta. Hänen tunnetuimpia elokuviaan ovat "Juhlat" (1998), "It’s All About Love" (2003) ja "Dear Wendy" (2005). Vinterbergin elokuva "Jahti" oli ehdolla Kultaisen palmun saajaksi vuoden 2012 Cannesin elokuvajuhlilla. Syksyllä 2013 se sai Pohjoismaiden neuvoston elokuvapalkinnon.


title: Jukurit kaudella 2007–2008

text: Tämä artikkeli käsittelee mikkeliläisen jääkiekkojoukkueen Jukurien kautta 2007–2008 Mestis-sarjassa.


title: Jukurit kaudella 2007–2008

text: Jukureiden valmentajana aloitti 26.3.2007 Kari Makkonen. Avukseen hän sai Jukurien pitkäaikaisen kakkosvalmentajan ja viime kauden loppupuolella päävalmentajana toimineen Pekka Lipiäisen. Kaudella 2006–2007 Jukureiden kakkosvalmentajana toiminut Pasi Parviainen siirtyi valmentamaan Jukureiden A-nuoria.


title: Jukurit kaudella 2007–2008

text:
Jukurit kokivat pahoja menetyksiä kesän aikana, kun hyökkääjät Andreas Sundin, Ossi Pellinen, Ari Kovanen ja Tuomas Tikkanen matkasivat muualle ja Lasse Kanerva lopetti uransa. Lisäksi puolustajat Tuomas Immonen, Simo Mälkiä ja Kaj Öhberg sekä maalivahdit Ari Reunanen ja Kai Tillanen vaihtoivat seuraa. Näin maalivahtiosasto meni uusiksi, ja seura hankki itselleen edellisellä kaudella Hokin mestariksi torjuneen Joni Myllykosken. Kakkoskassarin paikasta käytiin kova taistelu Jukka Kuusivuoren ja Pekka Lahikaisen välillä. Kummatkin olivat Jukureissa try-outilla 30.8. asti, mutta Jukuri-kasvatti Pekka Lahikainen teki kahden vuoden sopimuksen.
Kenttäpelaajista tärkeimmät jatkosopimukset tehtiin Petri Lehtosen, Antti Laakson, Tomi Lindforsin, Lauri Kinoksen, Turo Asplundin ja Timo Kuuluvaisen kanssa. Lisäksi joukkue hankki itselleen edellisellä kaudella Kiekko-Vantaan paidassa Mestiksen maalipörssin voittaneen Jussi-Mikko Makkosen, Jesse Urosen Jokereista, Kalle Mäkisen Jypin A-junioreista ja Jani Tossavaisen HeKistä. Puolustus vahvistui Olli-Pekka Komulaisella SaPkosta ja Teemu Metsolla Kärpistä.


title: Jukurit kaudella 2007–2008

text: Jukurit aloitti jääharjoitukset 23. heinäkuuta 2007. Ennen runkosarjan alkua Jukurit pelasi seitsemän harjoitusottelua, joista se voitti viisi ja hävisi kaksi. Ensimmäinen harjoituspeli pelattiin jo 3. elokuuta, kun Jukurit voitti KalPan 4–1. Marski Cupissa Jukurit hävisi Pelicansille vasta rangaistuslaukauskilpailussa 3–4: rangaistuslaukaukset menivät Pelicansille 0–2. Jukurit kohtasi Marski Cupin pronssiottelussa Bluesin, jolle se hävisi 1–2. Jukurit osallistui ennen kauden alkua vielä yhteen turnaukseen, Vantaalla pelattuun Valtti Cupiin, jonka joukkue voitti kaatamalla KooKoon ja finaalissa Titaanit. Tämän jälkeen Jukurit pelasi vielä kaksi harjoitusottelua ennen sarjan alkua, kun se voitti HeKin Heinolassa sekä KooKoon Kouvolassa 3–4. Jukurit vahvisti vielä takalinjojaan ennen kauden alkua lainaamalla Tapparasta Matti Koistisen kahden kuukauden ajaksi.


title: Jukurit kaudella 2007–2008

text: Kaudella 2007–2008 ei pelattu tasonmittauksia tai liigakarsintoja, mutta liigakarsinnat palasivat keväällä 2009. Karsintojen voittaja sai paikan SM-liigasta, mutta häviäjä ei. Karsintoja ei pelata, jos nousukandidaatti ei täytä määriteltyjä ehtoja. Nämä ehdot määritellään myöhemmin Suomen jääkiekkoliitto ry:n liittohallituksen ja Jääkiekon SM-liiga Oy:n kesken.


title: Jukurit kaudella 2007–2008

text: 45 ottelun runkosarja koostuu aiempien vuosien tapaan 12 joukkueen nelinkertaisesta sarjasta sekä otteluista Suomen U20-maajoukkuetta vastaan. Mestis-joukkueet pelaavat kukin yhden kotipelin U20-joukkuetta vastaan. Runkosarjan kahdeksan parasta jatkavat pudotuspeleihin, jotka pelataan paras viidestä -menetelmällä. Viime kaudesta poiketen Mestiksen pudotuspeleistä pudonneet joukkueet eivät enää joudu play out -otteluihin. Mestiksen pudotuspelien ulkopuolelle jääneet neljä seuraa pelaavat viime kauden tapaan play outit, ja ottelusarjojen häviäjät joutuvat Mestis-karsintaan. Mestiksen pistejärjestelmään tehtiin muutoksia, ja se yhdenmukaistettiin Jääkiekon SM-liigan kanssa. Jatkossa suorasta voitosta saa kolme pistettä, jatkoajalla tai rangaistuslaukauskilpailussa saavutetusta voitosta kaksi pistettä sekä jatkoaika/rangaistuslaukauskilpailun häviöstä saa yhden pisteen.


title: Jukurit kaudella 2007–2008

text: Mestiskausi alkoi Jukureiden osalta 12. syyskuuta 2007, kun se kohtasi kotonaan KooKoon ja voitti ottelun lopulta 3–1 lukemin. Jukurit voittivat vielä Jokipojat ja HeKin ennen kuin joukkue kohtasi parempansa Vaasassa ja hävisi Sportille rangaistuslaukaisukilpailuun venyneessä ottelussa 3–2. Ottelun jälkeen Jukurit koki pahan menetyksen, kun joukkue sai tietää, että Matti Koistinen oli saanut edellisen kauden viimeisessä ottelussaan Tapparan A-junioreissa kolmen ottelun pelikiellon ja että Koistisen olisi pitänyt kärsiä rangaistuksensa Jukureissa heti kauden alettua. Koska Koistinen pelasi kuitenkin Jukuri-paidassa kauden ensimmäisessä ottelussa KooKoota vastaan, hänen pelikieltoonsa lisättiin vielä yksi peli, eli hän kärsi rangaistuksensa seuraavissa neljässä ottelussa. Hävityn Sport-pelin jälkeen Jukurit voitti Hokin, SaPkon ja TuTon. TuTo-ottelussa kävivät tunteetkin kuumina, sillä TuTon Iiro Junnila haastoi Jukureiden Timo Kuuluvaisen tappeluun. Kuuluvainen ei kuitenkaan lähtenyt leikkiin mukaan, ja Junnila hankki itselleen kolmen ottelun pelikiellon melko yksipuolisesta tappelusta. Jukurit voittivat lopulta TuTon rangaistuslaukaisukilpailun jälkeen 3–2.


title: Jukurit kaudella 2007–2008

text: Takki auki seuraavaan otteluun lähtenyt vierasjoukkue Jukurit sai Lempäälän Kisalta kylmää kyytiä, kun se hävisi ottelun 4–2. Jukurit ja JYP vaihtoivat pelaajiaan 10.10.2007, kun Jukureiden Ilkka Vaarasuo matkasi Jyväskylään ja JYPin Erkka Leppänen ja Samuli Piiroinen matkasivat puolestaan Mikkeliin. Jukureita oli vaivannut koko alkukauden tehottomuus: joukkue ei ollut saanut yhdessäkään pelissä aikaiseksi yli kolmea maalia. Lempäälässä hävityn ottelun jälkeen Jukurit-luotsi Kari Makkonen oli pitänyt joukkueelle puhuttelun, ja Kotkassa Titaaneita vastaan käydyssä kamppailussa oli asenne kohdallaan: Jukurit voittivat 0–5. Tämän jälkeen Jukurit kaatoi K-Vantaa ja Salamat vasta rankkareilla 4–3 ja 4–5, mutta Kookoo kuitenkin voitti Jukurit Kouvolassa 4–2. Ottelun jälkeen (20.10.) JYP kutsui Jukureissa lainassa olleen hyökkääjänsä Samuli Piiroisen vahvuuteensa kaavailtua nopeammin sekä Tommi Hannuksen loukkaantumisen myötä. Kouvolan tappion jälkeen Jukureilla alkoi neljän ottelun voittoputki, kun Jukurit voitti HeKin (4–2), Jokipojat (3–2), Sportin (3–2ja.) ja SaPKon (2–5). Jukurit menetti ennen SaPko-peliä (2.11.) Tapparasta lainassa olleen puolustaja Matti Koistisen, joka matkasi takaisin Tampereelle, ja SaPko -pelin jälkeen JYPistä lainassa olleen puolustaja Erkka Leppäsen. Jukureilla on tässä vaiheessa kautta puolentoista viikon kestoinen pelitauko samoin kuin SM-liiganjoukkueilla, joilla on maajoukkuetauko Karjala-turnauksen vuoksi.


title: Jukurit kaudella 2007–2008

text: Jukureiden pelit jatkuivat 14.11., kun se kohtasi Kajaanin Hokin Kalevankankaalla. Jukurit sai ennen peliä Ässistä Joonas Kemppaisen ja Sakari Salmisen lainaksi kuukaudeksi (13.12 asti), sillä Antti Laakso (jalkavaiva), Tero Kettunen (luistimen viilto kaulassa), Taneli Hiltunen ja Anssi Laitinen eivät olleet pelikunnossa. Tehoton Jukurit hävisi pelin Hokille 1–3 ja koki vasta tässä vaiheessa kauden ensimmäisen kotitappion. Pelin jälkeisenä päivänä julkaistiin jälleen uusi lainasopimus, kun Lukon Nico Aaltonen liittyi joukkueeseen. Näin Jukureissa oli kolme uutta 19-vuotiasta hyökkääjää, jotka muodostavat hyökkäyskolmikon Salminen-Kemppainen-Aaltonen. Aaltosen sopimus päättyi 9.12. Kolmikko pelaa Jukureiden ohella myös Suomen U20 maajoukkueessa, joka valmistautuu MM-kisoihin pelamalla kertaalleen jokaista Mestis-joukkuetta vastaan. Tämän jälkeen Jukurit palasi voittokantaan voittamalla Titaanit 5–1, kun Antti Laakso palasi joukkueen kokoonpanoon.


title: Jukurit kaudella 2007–2008

text:
Neljän päivän päästä Jukurit koki niukan tappion Turussa, kun se hävisi TuTolle 3–2. Tappiosta sisuuntunut Jukuri-lauma voitti samaisen viikon lauantaina LeKin Mikkelissä maalein 6–3. Jukurit lainasi päivää ennen K-Vantaa-peliä vähänlaisesti peliaikaa saaneen hyökkääjän Jani Tossavaisen Titaaneihin 14.12. asti kestävällä lainasopimuksella.
Jukurit hävisi Vantaalla 3–4 Max Wärnin viime hetken alivoimamaalilla. Seuraava ottelu pelattiin Mikkelissä 1.12, kun vastaan asettui Salamat. Ennen ottelua Markku Erholtz liittyi Jukuri-joukkueeseen HPK:sta 15.12. asti kestävällä lainasopimuksella. "Mielelläni näkisin miehen riveissämme myös kevätkaudellakin" totesi Jukurien toimitusjohtaja Mikko Romo. Jukurit voitti ottelun 5–1, ja Erekin sai yhden tehopisteen. Jukurit hävisi toistamiseen tällä kaudella KooKoolle tiukassa kärkiottelussa Mikkelissä 4–6, minkä jälkeen oli aika kohdata Jokipojat. Joensuun ottelu oli viimeinen Jukureiden nuorisoketjulle Salminen-Kemppainen-Aaltonen. Jukurit lähti otteluun ilman sairaana olevia Aaltosta ja Erholtzia sekä pitkäaikaistoipilasta Tuomo Jormakkaa ja Titaaneilla lainassa olevaa Jani Tossavaista. Jukurit voitti Joensuussa hienosti 1–2.


title: Jukurit kaudella 2007–2008

text: Jukurit voitti seuraavaksi Suomen U20 maajoukkueen 1–0, minkä jälkeen Erholtz palasi joukkueen kokoonpanoon ja Jukurit korvasi lainassa olleen nuorisoketjun omallaan: Hiltunen-Mäkinen-Kiukas. Illan ainoasta maalista vastasi Tomi Lindfors. Jukurit onnistui myös katkaisemaan yhdeksän ottelun voitto-tappio-voitto -putkensa voittamalla kaksi peliä peräkkäin. Jukurit kohtasi vielä Sportin ja HeKin vieraissa ennen joulutaukoa. Juuri Juhani Tammisen päävalmentajakseen saanut Sport kaatui 2–4 ja HeKi 4–7. HeKi-ottelussa oli mukana Titaaneista takaisin tullut Jani Tossavainen. Jukurit olivat ennen joulutaukoa sarjassa kolmantana 56 pisteellään: KooKoolla oli piste enemmän ja TuTolla 3 pistettä. TuTo oli pelannut yhden pelin enemmän kuin KooKoo ja Jukurit.


title: Jukurit kaudella 2007–2008

text: Kahden viikon joulutauon jälkeen vuoden 2007 puolelle mahtui vielä yksi peli Kajaanissa, kun Jukurit kaatoi Hokin maalein 2–4. Tuomo Jormakka palasi pelaavaan kokoonpanoon ja tekaisi maalinkin. Erholtz palasi HPK:hon. Tässä ottelussa tehtiin myös Jukurien I Divisioona/Mestis-historian 2000. maali, jonka teki Tero Kettunen tyhjiin.


title: Jukurit kaudella 2007–2008

text: Tässä välissä pidettiin viikon tauko, ja pelit jatkuivat 5.1.2008, kun Jukurit kohtasi SaPkon Mikkelissä. Jukurit hävisi pelin 2–3 rankkarikilpailun jälkeen. Ottelu oli Jukureilta kauden surkein esitys, ja Makkonen totesikin ottelun jälkeen: "Tällaisella pelillä kymmenen maalin tappio ei riitä TuToa vastaan keskiviikkona." Jukurit lainasi JYPistä tammikuu ajaksi Henrik Forsberin ja aiemmin tällä kaudella Mikkelissä käväisseen Erkka Leppäsen. Makkosen ennustamat kymmenen maalin tappiolukemat eivät sentään toteutuneet, mutta lukemat olivat rumat: 2–8. Tappio oli suurilukuisin, joka Mikkelissä on koettu Mestis-aikakaudella. Jukurien tappioputki jatkui Lempäälässä, kun joukkue hävisi LeKille 3–1, ja Kotkasta lähdettiin kotiin 1–0 tappio niskassa rankkareiden jälkeen.


title: Jukurit kaudella 2007–2008

text: Neljän ottelun tappioputki meni poikki lauantaina Kalevankankaalla, kun Jukurit voitti Kiekko-Vantaan hyvän pelin jälkeen 5–2. Tässä vaiheessa kautta Jukurit sai Tapparasta alkukaudella Jukureissa pari kuukautta kiekkoilleen Matti Koistisen loppukaudeksi riveihinsä. Jukurit voitti myös seuraavan ottelun Kirkkonummella Salamia vastaan 2–5. Seuraavaksi Jukurit matkasi Kouvolaan, jonne saapuivat myös Urheilukanavan kamerat. Jukurit voitti tapahtumarikkaan ja erittäin viihdyttävän ottelun 1–2. ""Jukurit onnistui hyvin 60 minuutin prässissään ja oli niskan päällä. Olisi ollut vääryys, mikäli KooKoo olisi voittanut", "kommentoi Petteri Sihvonen. Timo Kuuluvainen loukkaantui ottelussa Jani Honkasen taklattua häntä. Tiken olkapää kuvattiin, ja hän oli poissa ainakin pari viikkoa. Jukurien kapteenina toimi väliaikaisesti varakapteeni Ilkka Kallioinen. Jukurit hävisi Heinolassa 0–1. Ottelu oli kauden ensimmäinen, jossa Jukurit ei saanut yhtään maalia aikaan.


title: Jukurit kaudella 2007–2008

text: Tammikuun viimeisenä päivänä myös Jukuri-miehistö koki pelaajamuutoksia, kun JYPiltä lainassa olleet Erkka Leppänen ja Henrik Forsberg matkasivat takaisin JYPin riveihin ja Mika Rontti saapui Jokereista vahvistamaan Jukurien puolustusta. Jukurit voitti Jokipojat 5–3, ja viikon tauon jälkeen Tamin Sport saapui Kalevankankaalle. 7.2.2008 Jukurit ilmoitti Kari Makkosen kahden vuoden jatkosopimuksesta sekä sen, että seuralla on yhtiöittämisprosessi meneillään. Jäähalliin kaivattiin ravintola- ja aitiotiloja, ja nyt selvitettiin sitä mahdollisuutta, että osa rahoituksesta tulisi yksityiseltä sektorilta.


title: Jukurit kaudella 2007–2008

text: Jukurit voitti Sportin rangaistuslaukauksilla 2–1 mutta hävisi kolme seuraavaa otteluaan SaPkolle, Hokille ja TuTolle. Jukurit palasi voittokantaan voittamalla Titaanit 3–1 sekä LeKin 3–0. Seuraavassa ottelussa Salamoita vastaan Kalevankankaalla koettiin yllätys, sillä kaikki Jukurien pelit tähän asti torjunut Joni Myllykoski availi luukkua ja Pekka Lahikainen teki Mestis-debyyttinsä. Jukurit voitti tuon ottelun 4–1 mutta joutui tyytymään kolmanteen sijaan, sillä se hävisi runkosarjan päätösottelun Vantaalla 3–2. Näin Jukurit sai Sportin puolivälieriin vastaansa. Mikäli Jukurit olisi voittanut Vantaan, se olisi sijoittunut toiseksi ja saanut vastaansa viime aikoina heikosti pelanneen Jokipojat. TuTo voitti runkosarjan ylivoimaisesti 105 pisteellä, kun taas toiseksi sijoittuneelle KooKoolle pisteitä kertyi 84, kuten myös Jukureille. KooKoo sijoittui kuitenkin Jukurien edelle, sillä KooKoon maaliero oli kaksi maalia Jukureita parempi. Näin ollen toinenkaan sija ei jäänyt Jukureilta kauas.


title: Jukurit kaudella 2007–2008

text: Jukurien kausi jatkui runkosarjan jälkeen play off -peleissä. Mestiksen play offit pelattiin paras viidestä -systeemillä. Runkosarjassa kolmanneksi sijoittunut Jukurit sai puolivälierävastustajakseen nousukuntoisen Juhani Tammisen luotsaaman Vaasan Sportin. Jukurit voitti ensimmäisen koitoksen 2–1, kun Sport teki kavennusmaalin viimeisellä sekunnilla. Ottelun viimeisellä minuutilla Mikkelin katsomossajoukkotappelu. Tapahtuneen seurauksena Suomen Jääkiekkoliitto kiristi Mestiksen play off -pelien turvallisuusjärjestelyjä lisäämällä järjestyksenvalvojien määrää, kun taas Sport määräsi Mikkelissä riehuneille faneilleen porttikiellon loppukauden peleihinsä , ja Jukurit rakensi kolme metriä korkean karsinan vierasfanikatsomon ympärille.


title: Jukurit kaudella 2007–2008

text: Sport tasoitti otteluvoitot maanantaina Vaasassa 1–1. Jukurit johti ottelua jo 0–3, mutta Sport kiri ohi ja latoi loppunumeroiksi 7–4. Seuraavassa ottelussa Mikkelissä Jukurit ei saanut ainuttakaan maalia aikaiseksi: ottelu päättyi 0–3. Ottelusarja oli ensimmäistä kertaa katkolla perjantaina Urheilukanavan televisioimassa ottelussa Vaasassa Sportille. Sport teki ottelun avausmaalin, mutta Jukurit teki kaksi seuraavaa. Sport tasoitti ottelun kolmannen erän alussa, mutta Antti Laakso ohjasi Matti Koistisen lyöntilaukauksen siniviivalta ylivoimalla maaliin ajassa 52:26. Jesse Uronen oli ottelussa mukana puolitoipilaana, ja hän teki Jukurien avausmaalin. Kuten molemmat valmentajat olivat ennakoineet Mestiksen play off -infossa, ottelusarja venyi aina viidenteen otteluun saakka. Se pelattiin heti seuraavana päivänä eli lauantaina Mikkelissä. Ensin joukkueilla oli edessä seitsemän tunnin bussimatka. Sport aloitti ottelun hyvällä sykkeellä, ja Mikael Hallbäck juhli Sportin avausmaalia jo ajassa 5:30. Jukurit tasoitti ottelun Mika Rontin ylivoimamaalilla erän lopussa. Timo Kuuluvainen onnistui toisen erän puolivälissä sekä kolmannen erän alussa ylivoimalla. Jukurit johti peliä 3–1. Jukurit jäähyili pelin lopussa, ja Sport pääsi pelaamaan 6–3 ylivoimaa otettuaan Eero Väreen pois maalilta. Puntit kaventuivat hieman, kun Markus Jämsä joutui jäähylle. Sport teki ylivoimalla yhden maalin, mutta se ei riittänyt. Sport lähti kesälomille ja Jukurit välieriin voitoin 3–2.


title: Jukurit kaudella 2007–2008

text: Välierissä Jukureita vastaan asettui Hokki. Ensimmäinen ottelu pelattiin jo maanantaina Kajaanissa. Hokki voitti 4–1: Jukurien ainokaisesta maalista vastasi Tero Kettunen. Kuten koko kauden, Jukureita vaivasi ottelussa tehottomuus: Hokki-vahti Mikko Rossille kertyi peräti 32 torjuntaa, kun taas Jonk Myllykoskella torjuntoja oli vain 14. Toinen ottelu pelattiin Mikkelissä keskiviikkona, jolloin Hokki voitti 3–4. Jukurien otteissa näkyi rankan Sport-sarjan jälkeinen väsymys, ja kaikki Hokki-maalit syntyivät puolustuspään virheistä. Sarja oli ensimmäisen kerran katkolla seuraavana päivänä Kajaanissa. Jukurit voitti tuon ottelun 3–7. Kari Makkosen mukaan joukkue ei vieläkään pelannut aivan kauden parasta peliään, mutta voittoon se riitti. Seuraavan kerran joukkueet kohtasivat Mikkelissä lauantaina. Jukurit tasoitti voitot 2–2 voittamalla toistamiseen Hokin 2–1. Antti Laakso teki voittomaalin ajassa 46:51. Hokki kuitenkin voitti viidennen ottelun Kajaanissa 6–2 ja eteni finaaleihin TuToa vastaan.


title: Jukurit kaudella 2007–2008

text: Jukurien pelit jatkuivat KooKoota vastaan pronssiottelussa perjantaina Kalevankankaalla. Ottelun päättyi 4–2, ja Jukurit voitti näin ollen Mestis-pronssia.


title: Jukurit kaudella 2007–2008

text: Jukurit menetti pitkäaikaisen kapteeninsa, kun Lasse Kanerva lopetti uransa edellisenä kautena. Alkusyksyn harjoitusotteluissa kapteenina toimi Esa Hämäläinen. Joukkueen kapteeniksi Mestis-kauteen 2007–2008 valittiin Timo Kuuluvainen. Kuuluvainen loukkaantui ottelussa KooKoo-Jukurit, ja varakapteeni Ilkka Kallioinen toimi muutaman ottelun Kuuluvaisen tuuraajana. Jukurit jäädytti Lasse Kanervan pelinumeron #24 ja nosti hänen paitansa 26.10.2007 TV-ottelussa Jukurit-Jokipojat Mikkelin jäähallin kattoon.


title: Jukurit kaudella 2007–2008

text: Tero Kettunen teki 29.12.2007 ottelussa Hokki-Jukurit Jukurien I divisioona/Mestis-historian 2000. maalin tekemällä loppunumeroiksi 2–4 tyhjään maaliin.


title: Jukurit kaudella 2007–2008

text: RunkosarjaJukurien tehokkain pelaaja oli jälleen kerran Petri Lehtonen, joka on saalisti 44:ssä pelaamassaan ottelussa tehot 15+22=37. Tämä lukema oikeutti pistepörssin 18. sijaan. Jesse Uronen oli kovin maalintekijä 16 maalillaan.


title: Jukurit kaudella 2007–2008

text: Play off


title: Jukurit kaudella 2007–2008

text: Joni Myllykoski pelasi kaikki viisi Sport-ottelua, kaikki viisi Hokki-ottelua sekä pronssiottelun KooKoota vastaan Jukuri-maalilla. Hänen torjuntaprosentikseen kertyi 91,10 %. Timo Kuuluvainen voitti Jukurien pistepörssin, ja hän johtaa koko Mestiksen pistepörssiä tehoin 6+7.


title: Jukurit kaudella 2007–2008

text: Harjoitusottelut


title: Jukurit kaudella 2007–2008

text: Runkosarja


title: Jukurit kaudella 2007–2008

text: Mestis Play off 2008


title: Jukurit kaudella 2007–2008

text: Puolivälierät


title: Jukurit kaudella 2007–2008

text: Välierät


title: Jukurit kaudella 2007–2008

text: Pronssi-ottelu


title: Jukurit kaudella 2007–2008

text: "Kauden 2007–2008 lopullinen joukkue"


title: Jukurit kaudella 2007–2008

text: "Vastuuvalmentaja Kari Makkonen"


title: Jukurit kaudella 2007–2008

text: "Apuvalmentaja Pekka Lipiäinen""Tilanne 10.1.2008"


title: Kulttuuripiiri

text: Kulttuuripiiri on jonkin kulttuurisen piirteen kuten uskonnon, kielen tai historian perusteella rajattu alue. Yleistä on, että kahta vierekkäistä kulttuuripiiriä ei erota toisistaan vain yksi asia, vaan erottavia piirteitä on useita. Esimerkiksi venäläistä ja länsimaista kulttuuripiiriä erottavat toisistaan muun muassa uskonto, historia ja ruokakulttuuri.


title: Kulttuuripiiri

text: Kulttuuripiirien rajat eivät ole selkeitä, ja riippuen laskentatavasta myös niiden määrä vaihtelee jonkin verran. Eri tutkijat ovatkin käyttäneet hieman toisistaan poikkeavia luokitteluja. Niinpä esimerkiksi Arnold J. Toynbee luki myös Latinalaisen Amerikan länsimaiseen kulttuuripiiriin kuuluvaksi, kun taas Samuel P. Huntington teoksessaan "Kulttuurien kamppailu ja uusi maailmanjärjestys" (1966) on katsonut sen eriytyneen omaksi kulttuuripiirikseen. Yleensä kulttuuripiirejä lasketaan olevan kymmenkunta.


title: Kulttuuripiiri

text: Erään luokittelun mukaan kulttuuripiirejä ovat


title: Viiksiympyräsuiset

text: Viiksiympyräsuiset (Myxini) on erittäin alkeellisten leuattomien kalojen luokka, johon kuuluu vain yksi lahko limaajakalat (l. limanahkiaiset) ja yksi heimo limaajat ja siinä seitsemän sukua. Yksittäisiä lajeja tunnetaan noin 65. Limaajakalat ovat runsaan puolen metrin pituisiksi kasvavia merten pohjaeläimiä, jotka syövät raatoja ja selkärangattomia. Ryhmän ainoan tunnetun fossiililöydön ("Myxinikela siroka") perusteella on todettu viiksiympyräsuisten säilyneen jokseenkin muuttumattomina noin 300 miljoonan vuoden ajan.


title: Viiksiympyräsuiset

text: Viiksiympyräsuisilla (limaajakaloilla) on pyöreä suu, jossa ei ole leukoja. Suussa on yksi hammas, mutta lihaksikkaasta kielestä kasvaa kaksi riviä teräviä hampaita, joiden ansiosta kieli toimii raastinraudan tapaan. Vaikka viiksiympyräsuiset usein luetaan selkärankaisiin, niillä ei ole selkärankaa, eikä juuri muutakaan luustontapaista. Alkeellinen pääkallo muodostuu rustosta ja on huomattavasti ympyräsuistenkin (nahkiaisten) kalloa yksinkertaisempi.


title: Viiksiympyräsuiset

text: Limaajakaloille tunnusomaisia piirteitä ovat myös suuta ympäröivät pehmeät ulokkeet sekä evättömyys (vain vatsaevä, joka jatkuu hiukan selkäpuolelle). Kidusaukkoja on yhdestä kuuteentoista. Silmät ovat hyvin kehittymättömät. Vartalon sivuilla on noin 200 kookasta rauhasta, joista eläin erittää nopeasti suuria määriä limaa, joka veden kanssa muodostaa hyvin tahmean seoksen. Lima tekee eläinten käsittelystä vaikeaa ja suojaa tehokkaasti pedoilta.


title: Viiksiympyräsuiset

text: Sisäelimiltään limaajakalat muistuttavat selkärangattomia. Niillä on osittain avoin verenkierto eli veri pääsee virtaamaan myös verisuonten ulkopuolella. Veren liikuttamisesta vastaa useita sydämiä, joiden toiminnan säätely (jos sellaista edes on) tapahtuu hormonitoiminnan välityksellä. Aineenvaihdunta on erittäin hidasta ja ruokailtuaan kala voi olla syömättä seitsemän kuukautta.


title: Viiksiympyräsuiset

text: Limaajakalojen lisääntymisestä ei tiedetä juuri mitään. Naaras munii muutamia parin senttimetrin pituista munia, joista kuoriutuu aikuisenkaltaisia poikasia. Useimmista leuallisista kaloista ja myös leuattomista nahkiaisista poiketen limaajakaloilla ei ole erillistä toukkavaihetta, vaan poikaset syntyvät aikuisenkaltaisina. Syntyessään limaajakalat ovat hermafrodiitteja, mutta aikuisina ne ovat joko koiraita tai naaraita sukupuolijakauman ollessa varsin epätasainen: yhtä koirasta kohti populaatiossa on noin sata naarasta. Aikuiset limaajakalat voivat edelleen vaihtaa sukupuoltaan mikäli tarve sitä vaatii.


title: Nelimauste

text: Nelimauste on maustesekoitus, joka koostuu pippurista, inkivääristä, neilikasta ja muskotista, Sekoitus tunnettiin jo keskiajalla. Maultaan se muistuttaa maustepippuria.


title: Nelimauste

text: Ranskalaisessa keittiössä nelimaustetta käytetään keitoissa ja muhennoksissa sekä makkaroissa.


title: Fallen Angel

text: Fallen Angel on brittiläisen Uriah Heep -yhtyeen syyskuussa 1978 julkaistu kahdestoista studioalbumi. Musiikillisesti levy jatkaa sitä edeltäneiden "Firefly"- ja "Innocent Victim" -albumien kevyempää linjaa, mutta on kuitenkin niitä popvaikutteisempi. Levyn materiaali sisältää vaikutteita 1970-luvun lopun valtavirtamusiikista, etenkin AOR:stä ja yhden kappaleen osalta diskosta. Musiikki aiheutti linjaristiriitoja yhtyeen sisällä.


title: Fallen Angel

text: "Fallen Angel" jäi laulaja John Lawtonin viimeiseksi Uriah Heep -albumiksi, sillä hänet erotettiin yhtyeestä maaliskuussa 1979. Syynä oli konflikti yhtyeen pääasiallisen lauluntekijän ja kosketinsoittaja-kitaristi Ken Hensleyn kanssa. Myös rumpali Lee Kerslake, joka ei hyväksynyt Hensleyn musiikillista johtajuutta yhtyeessä, erosi Uriah Heepistä saman vuoden marraskuussa.


title: Fallen Angel

text: Kahden edellisen albumin tavoin "Fallen Angel" ei noussut Britannian myyntilistalle. Yhdysvalloissa albumi nousi Billboard 200 -listan sijalle 186, mutta esimerkiksi Länsi-Saksassa, missä yhtye oli suosionsa huipulla, se ylsi sijalle 18. Albumilta julkaistiin singlet ”Love or Nothing” ja ”Come Back to Me”, jotka molemmat nousivat Länsi-Saksan top 40:een.


title: Fallen Angel

text: Uriah Heepin edellinen albumi, marraskuussa 1977 ilmestynyt "Innocent Victim", oli sisältänyt suuren hittisinglen ”Free Me”. Yhtyeestä tuli saman vuoden aikana Länsi-Saksassa suositumpi kuin koskaan singlejen ”Free Me”, ”Wise Man” ja ”Lady in Black” suosion myötä. Viimeksi mainittu oli uusintajulkaisu vuodelta 1971, ja Uriah Heepille myönnettiin siitä Länsi-Saksassa Kultainen leijona -palkinto. "Innocent Victim" ei kuitenkaan noussut listalle Britanniassa, mikä oli yhtyeelle harvinaista. Yhdysvalloissa se oli yhtyeen ensimmäinen albumi, joka ei noussut Billboard 200 -listalle. Lisäksi levyn suosio Britannian ulkopuolella tuotti yhtyeelle paineita säveltää lisää kyseiselle albumille tyypillistä totuttua kevyempää materiaalia.Expanded De-luxe Editionin kansilehti 2004, s. 3.


title: Fallen Angel

text: Monet yhtyeen fanit eivät olleet hyväksyneet Uriah Heepin tuolloista laulajaa John Lawtonia, vaan pysyivät lojaalina alkuperäiselle solistille ja perustajajäsenelle David Byronille.


title: Fallen Angel

text: Albumi äänitettiin ja miksattiin Lontoon Roundhouse Recording Studiosissa huhti-, heinä- ja elokuussa 1978. Nauhoitukset keskeytyivät pariin otteeseen, koska yhtyeelle oli järjestetty esiintymisiä kesän festivaaleille ympäri Eurooppaa. "Fallen Angel" oli yhtyeen seitsemäs albumi, joka äänitettiin 24-raitanauhurilla. Se oli myös kolmas albumi peräkkäin, jolla Uriah Heepin kokoonpano pysyi samana. Tapaus oli yhtyeen historiassa vasta toinen laatuaan. "Fallen Angelillä" esiintyivät Uriah Heepin muusikoista John Lawton (laulu), Ken Hensley (kosketinsoittimet, kitara, taustalaulu), Mick Box (kitara), Trevor Bolder (basso) ja Lee Kerslake (rummut). Albumin tuotti pienen tauon jälkeen yksin Bronze Recordsin johtaja ja yhtyeen manageri Gerry Bron, joka edellisellä levyllä oli jakanut tuotantovastuun Ken Hensleyn kanssa.


title: Fallen Angel

text: Äänityksissä syntyi riitoja siitä, mihin suuntaan yhtyeen musiikkia tulisi viedä. Etenkin kosketinsoittaja-kitaristi Ken Hensleyllä ja laulaja John Lawtonilla oli asiasta erimielisyyksiä, minkä vuoksi heidän välinsä alkoivat huonontua.Järvinen 2013, s. 407. Lisäksi yhtyeen muista jäsenistä, etenkin rumpali Lee Kerslakesta, tuntui siltä, että manageri-tuottaja Gerry Bron suosi levyn kappaleita valitessaan Hensleyn lauluja. Hensley on puolustautunut sanomalla, että hän kirjoitti ylivoimaisesti eniten materiaalia. Omien sanojensa mukaan hän teki kaksikymmentä laulua jokaista Kerslaken sekä basisti Trevor Bolderin sävellystä kohden.


title: Fallen Angel

text: John Lawtonin ehdotuksesta yhtye piti palaverin yhtyeen musiikillisesta tilasta:


title: Fallen Angel

text: Ongelmia pahensi Ken Hensleyn jatkuvasti lisääntynyt kokaiinin käyttö. Lisäksi hän oli menettänyt mielenkiintonsa yhtyeeseen ja halusi erota siitä, mutta Gerry Bron taivutteli hänet jatkamaan. Bronilla itsellään oli Uriah Heepin lisäksi muitakin kiireitä. Samaan Bronze Records -levy-yhtiöön kuulunut Manfred Mann’s Earth Band oli julkaissut Bronzen ensimmäisen ykkössinglen Yhdysvalloissa, mikä teki siitä nyt yhtiön isoimman artistin. Vuonna 1978 Bronze myös solmi levytyssopimuksen Motörhead-yhtyeen kanssa, joka saavutti pian suosiota. Lisäksi Bron oli ryhtynyt työskentelemään lentoyhtiön kanssa, mikä sekin vaati huomiota ja aikaa.


title: Fallen Angel

text: Uriah Heep oli edellisillä "Firefly"- ja "Innocent Victim" -albumeillaan musiikillisesti siirtynyt raskaasta rockista kevyempään ilmaisuun. "Fallen Angel" on edeltäjiään vieläkin kevyempi ja popmaisempi, ja sen sisältö kuulostaa vuoden 1978 valtavirtamusiikilta. Koska singlet ”Lady in Black” ja ”Free Me” olivat olleet Euroopassa menestyksiä, uusia hittejä tavoiteltiin nyt "Fallen Angelin" radioystävällisillä lauluilla. Yhtyeen pääasiallinen lauluntekijä Ken Hensley on kuitenkin sanonut, ettei hänellä ollut Uriah Heepissä soittaessaan aikaa kiinnittää huomiota aikakauden musiikkitarjontaan ja viimeisimpiin virtauksiin.Järvinen 2013, s. 406. Lisäksi Hensleyn musiikkimaku oli merkittävästi muuttunut alkuajoista, jolloin hän ihaili Vanilla Fudgen kaltaisia raskaita riffejä ja lauluharmonioita yhdistelleitä yhtyeitä. Vuonna 1978 Hensley ei enää halunnut soittaa levylle aggressiivisia urkuraitoja, vaan mieluummin lauloi kitaran kanssa tarttuvia kertosäkeitä.


title: Fallen Angel

text: Albumin kymmenestä kappaleesta viisi on Ken Hensleyn kirjoittamia, mikä oli huomattavasti aiempaa vähemmän. Lisäksi Hensley kirjoitti yhden kappaleen yhdessä Lee Kerslaken kanssa. Gerry Bron valitsi albumille myös kaksi laulaja John Lawtonin kappaletta. Yhden kappaleen kirjoittivat yhteistyössä John Lawton, Mick Box ja Lee Kerslake sekä yhden Trevor Bolder ja yhtyeen ulkopuolinen Ian MacDonald. "Uriah Heep – Easy Livin’" -kirjan kirjoittajan, muusikko Mika Järvisen mukaan levylle päätyneet Ken Hensleyn kappaleet ovat ”pitkiä hokemia sisältäviä poprockralleja täynnä uusimpia kosketinsoitinlaitteita ja mukavalta kuulostavia kitaroita”. Yhtye sovitti kappaleet yhdessä. AllMusicin kriitikko Donald A. Guariscon mukaan valtaosa levyn kappaleista sisältää vahvoja AOR-vaikutteita, jotka yhdistyvät vivahteisiin muista genreistä.


title: Fallen Angel

text: John Lawton on kertonut, että "Fallen Angel" oli ainoa Uriah Heepin albumi, jolla hän sai laulaa vapaasti omalla tyylillään. Kahdella aiemmalla levyllä hänen oli pitänyt jäljitellä edeltäjäänsä David Byronia.


title: Fallen Angel

text: John Lawtonin, Lee Kerslaken ja kitaristi Mick Boxin kirjoittama avausraita ”Woman of the Night” kuuluu albumin rockkappaleisiin, ja Box aloittaa sen lähes samalla huiluääni-introlla kuin vuoden 1973 "Sweet Freedom" -albumin kappaleen ”Circus”. Kappale muistuttaa perinteistä Uriah Heepiä. Sanoituksessa nuori nainen on ajautunut ongelmiin ja hänestä on tullut yöllä katuja kulkeva henkilö, jonka puhelinnumeron voi löytää hylätyn aseman seinältä. Albumin kakkosraita ”Falling in Love” on kaupallinen ja hittihakuinen kappale, jossa Mika Järvisen mukaan korostuu rumpali Lee Kerslaken ja basisti Trevor Bolderin rento soitto, joka muutenkin on albumilla esillä. ”One More Night” jatkaa edellisraidan tavoin kaupallisella linjalla.Järvinen 2013, s. 408. Se yhdistelee hyväntuulista boogierockia sekä poppia. John Lawtonin kirjoittama ”Put Your Lovin’ on Me” on hidastempoinen, mutta raskaan A-osan sisältävä kappale, jossa on vaikutteita popiskelmästä. A-puolen päättävän kappaleen ”Come Back to Me” Lee Kerslake teki murtuneena avioerostaan. Kerslakella oli ollut kappale valmiina jo kauan ennen "Fallen Angelin" sessioita, mutta hän piti aluksi kappaletta liian henkilökohtaisena tarjottavaksi Uriah Heepille. Mick Boxin ehdotuksesta sitä kuitenkin esitettiin levytettäväksi. Tuottaja Gerry Bron piti kappaleesta, ja Ken Hensley teki siihen väliosan.Järvinen 2013, s. 410.


title: Fallen Angel

text: B-puolen aloittaa Hensleyn kirjoittama diskovaikutteinen ”Whad’ya Say”. Trevor Bolderin mukaan yhtye levytti sen jonkin verran muita kappaleita aikaisemmin, muttei uskonut sen sopivan levylle. Pari kuukautta myöhemmin yhtye kuunteli kappaleen uudelleen ja piti sitä todella hyvänä, yhtenä parhaista raidoista koko albumilla.Järvinen 2013, s. 414. Bolder itse kirjoitti yhtyeen ulkopuolisen Ian MacDonaldin kanssa kappaleen ”Save It”, jossa vierailee tenorisaksofonia soittava Chris Mercer. Kappaleesta ”Love or Nothing” ja sen ”la la la” -kertosäkeestä kriitikko Donald A. Guarisco on arvellut, että yhtye on viettänyt aikaa vanhoja purukumipopsinglejä kuunnellen. John Lawtonin kirjoittama ”I’m Alive” on Uriah Heepille tyypillinen rockkappale, jossa pääosassa ovat Mick Boxin slide-kitara ja Lee Kerslaken rumpukomppi. Päätösraita ”Fallen Angel” on harvoja Ken Hensleyn kappaleita, jonka hän on myöntänyt kertovan todellisesta henkilöstä ja tässä tapauksessa omasta päättyneestä ihmissuhteestaan. Laulun innoittaja oli "Playboy"-malli Linda Doucett. Kappaleessa naista syytetään suhteen päättymisestä, mutta todellisuudessa Hensley jätti hänet. Hensley kirjoitti kappaleen kotonaan pianolla ja viimeisteli sen 12-kielisellä kitaralla.


title: Fallen Angel

text: "Fallen Angelin" Euroopan- ja Yhdysvaltain-painosten kappalejärjestykset eroavat toisistaan. Yhdysvaltain-painoksessa esimerkiksi avauskappale on ”Woman of the Nightin” sijaan ”One More Night”.


title: Fallen Angel

text: Joihinkin albumin kappaleisiin kuvattiin promovideo. Gerry Bron vuokrasi Lontoon keskustasta Uriah Heepin käyttöön elokuvateatterin, jonka lavalla yhtye esitti kappaleitaan kameroiden kuvatessa. ”Come Back to Me” -singlen videoon haluttiin dramatiikkaa, joten siinä käytettiin hiilihappojäästä tehtyä savuefektiä. Kuvausryhmä kuitenkin käytti hiilihapposumua liikaa, minkä takia kappaleen edetessä se nousi koko ajan ylemmäs. Kappaleen lopussa koko lava oli jo sumun peitossa.


title: Fallen Angel

text: Albumin kansikuva oli tilattu Chess Creative Servicesistä, ja sen piirsi taiteilija Chris Achilleos, joka on tehnyt myös muun muassa alkuperäisen "Star Trek" -sarjan kirjakannet sekä Whitesnaken "Lovehunter"-albumin kannen. "Fallen Angelin" kannessa on kuvattuna Amazona Zebra -niminen vaalea barbaarinainen, joka pitelee vasemmassa kädessään veristä tikaria, jolla on juuri katkaissut ihmissuden pään. Soturin taakse on kuitenkin kerääntynyt joukko suden tovereita valmiina yllätyshyökkäykseen. Naisen asun yläosa on valahtanut paikoiltaan paljastaen nännin. Kuva oli julkaistu vuotta aiemmin Achilleosin ensimmäisessä taidekirjassa "Beauty and the Beast", ja siinä rinta oli peitetty, mutta albumin kantta varten kuvaa muokattiin eroottisemmaksi. Alkuperäinen kuva "Fallen Angelin" levykannesta varastettiin 1980-luvulla, eikä sitä ole löydetty.Järvinen 2013, s. 411.


title: Fallen Angel

text: "Fallen Angel" julkaistiin samalla kuvalla sekä Euroopassa että Yhdysvalloissa. Kansi on suunniteltu niin, että kuva jatkuu myös takakanteen, mutta poikkeuksellisesti kuva on normaalin vaakasuunnan sijaan pystysuunnassa. Euroopan-painos on avattavakantinen, ja sisäkannessa on kuva, jossa Ken Hensleyn 3-vuotias tytär Julia Patricia Hensley iso nalle sylissään tuijottaa sohvalla istuvia yhtyeen jäseniä. Sisäkannessa on myös albumin tekijätiedot. Yhdysvaltain-painoksessa ei ole avattavia kansia, vaan kuva ja tekijätiedot on merkitty sisäpussiin.


title: Fallen Angel

text: Mika Järvisen mukaan "Fallen Angelin" kansi kuvastaa tulevaa vuosikymmentä 1980-lukua, jolloin jopa tuhansien heavy metal -albumien kansikuvissa esiintyi vähäpukeisia naisia, barbaarisotureja, lohikäärmeitä, mörköjä ja örkkeja – usein miekan kanssa. Kitaristi Mick Boxin mukaan "Fallen Angelin" kansikuvan ongelmana oli se, ettei se kuvastanut levyn musiikkia.


title: Fallen Angel

text: Kitaristi Mick Box on myöhemmin kertonut kohtaamisestaan brittiläisessä pubissa miespuolisen fanin kanssa, joka oli tatuoinut selkäänsä koko "Fallen Angelin" kansitaiteen.


title: Fallen Angel

text: "Fallen Angel" ilmestyi syyskuussa 1978. Euroopassa albumin julkaisi Bronze Records tunnuksella BRNA 512. Länsi-Saksassa "Fallen Angel" nousi 18:nneksi, Norjassa 10:nneksi ja Ranskassa 17:nneksi. Suomessa albumi ei saavuttanut sijoitusta, vaikka yhtye oli esiintynyt elokuussa Ruisrockissa. Samoin kävi monessa muussakin maassa, jossa Uriah Heep oli aiemmin ollut suosittu. Esimerkiksi yhtyeen kotimaassa Britanniassa "Fallen Angel" ei noussut listalle, kuten eivät kaksi edellistäkään John Lawtonin laulamaa Uriah Heep -levyä.


title: Fallen Angel

text: Yhdysvalloissa Warner Bros. Records oli purkanut yhtyeen levytyssopimuksen edellisen albumin "Innocent Victimin" heikon menestyksen vuoksi, joten siellä uuden albumin julkaisi Chrysalis Records. Albumi oli Billboard 200 -listalla korkeimmillaan sijalla 186 marraskuun 25. päivänä ja pysyi listalla viisi viikkoa. Chrysalis julkaisi lisäksi osan vanhoista Uriah Heepin albumeista uudelleen.


title: Fallen Angel

text: Albumi ilmestyi alun perin vinyylilevynä, C-kasettina ja 8-raitana. Ensimmäisen CD-version julkaisi Castle Communications Britanniassa vuonna 1991, ja vuonna 1997 ilmestyi Essential-levy-yhtiön julkaisema remasteroitu versio, jossa oli bonuskappaleita. Vuonna 2004 julkaistiin Sanctuary Recordsin remasteroitu Expanded De-Luxe Edition, joka niin ikään sisälsi bonuskappaleita. Lisäksi vuonna 1998 Essential julkaisi "Three Classic Albums Vol. 2" -nimisen kolme CD:tä sisältävän erikoisalbumin, jolla oli studiolevyt "Firefly", "Innocent Victim" ja "Fallen Angel".


title: Fallen Angel

text: Brittiläisen "Sounds"-lehden kriitikko Geoff Barton, joka oli suhtautunut edellisalbumi "Innocent Victimiin" ristiriitaisesti, kommentoi "Fallen Angelia" positiivisemmin. Bartonin mukaan korkeat lauluharmoniat sekä päällekkäisäänetykset luovat Queen-tyyppistä dynaamisuutta. Lisäksi Deep Purple -tyyliset kitarariffit on miksattu voimakkaasti pintaan, eivätkä ne huku niin kuin usein. Barton myös totesi basisti Trevor Bolderin alkaneen puhjeta kukkaan ja vertasi hänen soittoaan Free-yhtyeen Andy Fraseriin. Lisäksi Barton kiinnitti huomiota Bolderin ja rumpali Kerslaken yhteissoittoon, joka antaa kaivatun sysäyksen muille yhtyeen soittajille. "Sounds" antoi albumin arvosanaksi neljä tähteä viidestä.


title: Fallen Angel

text: AllMusicin Donald A. Guariscon mukaan "Fallen Angel" jatkaa "Innocent Victimin" aloittamalla AOR-henkisellä linjalla. Lopputuloksena syntynyt albumi on liian ”popahtava” miellyttääkseen kovia metallifaneja, mutta toisaalta liian omalaatuinen käydäkseen perinteisestä AOR-levystä. Guariscon mukaan levy on silti yllättävän nautittavaa kuunneltavaa. Albumin ongelmana on hänen mukaansa sen tyylillinen hajanaisuus, ja lisäksi se poikkeaa liikaa yhtyeen alkuperäisestä soundista, jotta se asettuisi yhtyeen katalogiin. Mukana on kuitenkin joitakin perinteisemmän kuuloisia Uriah Heep -kappaleita, kuten ”I’m Alive” ja nimiraita ”Fallen Angel”, jonka akustisen kitaran ja syntetisaattorin luomaa tunnelmaa hän kehuu. Loppuun Guarisco toteaa, ettei "Fallen Angel" välttämättä miellytä "Demons and Wizards" -albumin aikaisesta Uriah Heepistä pitäviä, mutta siitä pitävät kaikki 1970-luvun AOR-musiikin fanit. Arvosanaksi hän antaa 2,5 tähteä viidestä mahdollisesta.


title: Fallen Angel

text: Yhtyeen silloiset jäsenet ovat aina suhtautuneet albumiin keskenään ristiriitaisesti. Ken Hensley on sanonut todella pitävänsä levystä, ja hänen mielestään mukana on hyvin vahvoja lauluja, vaikka ne nojaavatkin hieman enemmän popin suuntaan. Hensley on myös muistellut, että tunnelmat olivat tuolloin melko hyvät ja että hän antoi haastatteluissa paljon positiivisia lausuntoja. Mick Box on monissa yhteyksissä sanonut levyä omaan makuunsa liian poppina, ja vaikka kappaleet itsessään ovat melko hyviä, albumi tarvitsisi lisää rajua rockia. Boxin mielestä "Fallen Angelin" kannet ovat vakuuttavat, mutta sisältö on ”hieman heikoilla jäillä kulkemista”. Trevor Bolder on kehunut kappaletta ”Whad’ya Say”, joka on hänen suosikkikappaleensa levyltä.


title: Fallen Angel

text: Albumin julkaisua seurasi kaksi kuukautta kestänyt Amerikan-kiertue siellä samaan Chrysalis-levy-yhtiöön kuuluneen Jethro Tullin lämmittelijäyhtyeenä. Kiertueen aikana Uriah Heep esiintyi yli 100 000 ihmiselle. Pelkästään kolmessa New Yorkin Madison Square Gardenissa järjestetyssä konsertissa yhtyeen näki noin 60 000 katsojaa. Haastatteluissa yhtye kertoi, että kyseinen kiertue oli heidän kunnianhimoisin yrityksensä palata rockin ykköskaartiin Yhdysvalloissa.


title: Fallen Angel

text: Amerikan-kiertue päättyi marraskuun puolivälissä, jolloin seurasi pieni tauko. Tammikuun puolivälissä 1979 käynnistyi Euroopan-kiertue, nyt pääesiintyjänä yli 10 000 katsojaa vetävillä areenoilla. Kuusi Länsi-Saksassa ja kuusi Englannissa järjestettyä konserttia äänitettiin live-albumia varten, mutta yhtye epäröi nauhojen julkaisemista. Kyseisiltä keikoilta koostettu "Live in Europe 1979" ilmestyi lopulta vasta vuonna 1986.


title: Fallen Angel

text: Britannian-konserttien jälkeen maaliskuussa Uriah Heep soitti vielä yhden keikan Belgiassa Bilzenin jazzfestivaaleilla. Laulaja John Lawtonin ja Ken Hensleyn välirikko oli alkanut kasvaa. Esiintymisen jälkeen Lawton erotettiin yhtyeestä, vaikka aiemmin samassa kuussa Ken Hensley oli radiohaastattelussa sanonut olevansa täysin varma, ettei kokoonpanomuutoksia enää tapahdu. Lawton on myöhemmin useassa haastattelussa kertonut, että hänen erottamisensa syynä olivat musiikilliset erimielisyydet, jotka eskaloituivat yhtyeen seuraavan "Ten Miles High" -työnimisen albumin äänityksissä.Järvinen 2013, s. 422.


title: Fallen Angel

text: Ken Hensley kertoi Lawtonin erottamisesta "Musicians Only" -lehdessä lokakuussa 1979:


title: Fallen Angel

text: Vuonna 2000 Hensley sanoi, että välirikon syynä oli kokaiini, joka sumensi hänen ajattelunsa. Hensleyn mukaan hän soitti huumeen vaikutuksen alaisena kitaristi Mick Boxille ja manageri Gerry Bronille syyttäen Lawtonia yhtyeen ongelmista ja vaatien tämän erottamista.


title: Fallen Angel

text:
Rumpali Lee Kerslake, jota oli jo vuosia ärsyttänyt yhtyeen manageri-tuottaja Gerry Bron, otti Bronin kanssa yhteen seuraavan albumin äänityksissä marraskuun alussa 1979. Tapauksen seurauksena Bron ilmoitti Kerslaken olevan erotettu yhtyeestä, mutta Kerslake sanoi lähtevänsä siitä itse. Kerslake palasi muutamaa vuotta myöhemmin yhtyeeseen ja soitti vuonna 1982 ilmestyneellä "Abominog"-albumilla.
A-puoli
B-puoli
A-puoli
B-puoli


title: Fallen Angel

text: Uriah Heep: "Fallen Angel" -vinyylin tiedot (Yhdysvaltain-painos CHR 1204).


title: Fallen Angel

text: Uriah Heep


title: Fallen Angel

text: Vierailijat


title: Veronica Taylor

text: Veronica Taylor (s. 9. huhtikuuta 1978 New York, New York) on yhdysvaltalainen ääninäyttelijä, joka tunnetaan erityisesti lukuisien animesarjojen dubbauksista, joista tunnetuin on Pokémonista tuttu Ash.


title: Veronica Taylor

text: Taylor kiinnostui näyttelemisestä 5-vuotiaana, jolloin hän oli mukana eri koulun näytelmissä. Sittemmin hän ryhtyi opiskelemaan näyttelemistä collegessa, jonka aikana Taylor koe-esiintyi ensimmäiseen ääniroolinsa, kun eräs hänen opettajansa suositteli Tayloria eräälle ääniohjaajalle, jonka myötä 4Kids Entertainment -yhtiö palkkasi Taylorin. Tehtyään useita dubbausrooleja 2000-luvulla hänestä on tullut maansa yksi suosituimmista ääninäyttelijöistä, erityisesti Pokémonin myötä. Taylor palkittiin vuonna 2002 kuukauden ääninäyttelijäksi animesta "His and Her Circumstances". Hänen ensimmäinen alkuperäinen äänirooli oli April O'Neil animaatiosarjassa "Teini-ikäiset mutanttininjakilpikonnat" vuosien 2003–2008 aikana, joilloin hän teki myös sarjaan liittyviin videopeleihin oman hahmonsa äänirooleja.


title: Veronica Taylor

text: Alla on lista valikoituja äänirooleja.


title: Undish

text: Undish on puolalainen, Obornikista kotoisin oleva goottimetalliyhtye, joka perustettiin vuonna 1991. Yhtye on merkittävä ainutlaatuisesta musiikistaan ja siitä, että se on yksi tunnetuimmista kristillisistä goottimetalliyhtyeistä, jotka olivat toiminnassa 1990-luvulla. Yhtyeen johtohahmoihin kuuluvat naislaulaja Ada Szarata sekä mieslaulaja Robert Baum, joka soittaa myös rumpuja. Julkaistuaan Massacre Recordsilla ensimmäisen albuminsa "...Acta Est Fabula", joka on toistaiseksi yhtyeen menestynein albumi, Undish teki Euroopan kiertueen lokakuussa 1997 Saviour Machinen ja Theatre of Tragedyn kanssa, ja esiintyi Wacken Open Air -festivaaleilla. Toisen albumin "Letters from the Earth" julkaisi Morbid Noizz Productions vuonna 1999. Yhtye aikoi julkaista kolmannen albuminsa "A Gift of Flying" vuonna 2003 mutta sen julkaisu viivästyi vuoteen 2005, jolloin albumin julkaisi CL Productions.


title: Undish

text: Yhtye perustettiin vuonna 1991 ja käytti aluksi nimeä Graviora Manent, ja sen kokoonpanossa olivat laulaja-rumpali Robert Baum , kitaristi-kosketinsoittaja Michal Christoph, basisti Darek Was ja kitaristi Michal Branny. Aluksi yhtye soitti death- ja thrash metalia. Graviora Manent julkaisi demot "Pain" vuonna 1991 ja "Moving Pictures" vuonna 1994, ja sillä oli levytyssopimus Altheya Project Recordsin kanssa.


title: Undish

text: Darek Was ja Michal Branny jättivät Graviora Manentin vuonna 1995, jolloin yhtyeeseen liittyivät naislaulaja Ada Szarata, basisti Andrzej Walensiak kitaristi Gracjan Jeran. Kokoonpanomuutoksen jälkeen yhtye alkoi soittaa goottimetallia, ja julkaisi ensimmäisen albuminsa "...Acta Est Fabula" Puolassa vuonna 1996. Vuonna 1997 yhtye muutti nimekseen Undish, ja se allekirjoitti levytyssopimuksen saksalaisen Massacre Recordsin kanssa. Levytyssopimuksen jälkeen Undish äänitti uudelleen "...Acta Est Fabulan" Saksassa, ja Massacre Records julkaisi albumin laajemmille markkinoille. Jälkeenpäin yhtye kiersi Eurooppaa, tarkkaan ottaen Saksaa, Sveitsiä ja Itävaltaa, yhdessä Saviour Machinen, Theatre of Tragedyn, Alastisin ja Aionin kanssa. Kiertueen aikana yhtye esiintyi Wacken Open Airissa, maailman suurimmilla erityisesti metallimusiikkiin erikoistuneilla musiikkifestivaaleilla.


title: Undish

text: Kaksi seuraavaa vuotta yhtye työsti toista albumiaan "Letters from the Earth". Silloinen levy-yhtiö Morbid Noizz Productions julkaisi albumin ainoastaan Puolassa vuonna 1999. Musiikillisesti sitä pidettiin edistyneempänä kuin "...Acta Est Fabulaa".


title: Undish

text: Kolmannen albumin "A Gift of Flying" tuotanto vaati yhtyeeltä neljän vuoden työn, ja se oli tarkoitus julkaista helmikuussa 2003. Albumin julkaisu kuitenkin viivästyi vuoteen 2005, jolloin CL Productions julkaisi "A Gift of Flyingin". Albumin julkaistuaan Undish ei ole ollut näkyvästi toiminnassa, ja jäsenet ovat kertoneet olevansa liian kiireisiä yksityiselämässään keskittyäkseen musiikkiin.


title: Undish

text: Undishin ainutlaatuista musiikkia luonnehtii synkeä, eteerinen ja romanttinen tunnelma, doom metal ja goottirock -vaikutteiset kitarat, koskettimet sekä Ada Szaratan ja Robert Baumin syvät ja alakuloiset lauluäänet. Ne myös tunnetaan voimakkaasta puolalaisesta korostuksestaan. Yhtyeen kolmas albumi "A Gift of Flying" tuo esille aiempaa tunteellisemman tyylin sekä rennomman ja synkeämmän tunnelman. Keskeisiä yhtyeen sanoitusaiheita ovat tuska, kärsimys ja Jumala.


title: Kristuksen kirkko

text: Kristuksen kirkko (engl. "Church of Christ") oli Joseph Smithin perustaman kirkon alkuperäinen nimi. Se oli ensimmäinen myöhempien aikojen pyhien liikkeeseen kuulunut uskonnollinen yhteisö, ja kaikki myöhempien aikojen pyhien liikkeen kirkot ja uskonnolliset yhteisöt mieltävät olevansa Kristuksen kirkon seuraajia ja ainakin hengellisessä mielessä Joseph Smithin perustaman liikkeen aitoja, legitiimejä seuraajia. Kristuksen kirkko alkoi järjestäytyä epävirallisesti keväällä 1829, virallisesti kirkko järjestäytyi 6. huhtikuuta 1830. Vuonna 1838 kirkko muutti nimensä Myöhempien aikojen pyhien Jeesuksen Kristuksen kirkoksi.


title: Kristuksen kirkko

text: Myöhempien aikojen pyhien liike alkoi järjestäytyä keväällä 1829, Smithin kääntäessä Mormonin kirjaa. Käännöstyön edetessä Smith alkoi havaita kirjan puhuvan uskovien yhteisöstä Kristuksen kirkkona, jolla oli valtuutus Jumalalta, pyhiä toimituksia kuten kaste sekä järjestäytynyt papisto. Moosian kirja puhui profeetta Almasta, joka kastoi ihmisiä Kaikkivaltiaan valtuutukselta, ja kastetuistä käytettiin nimitystä "Jumalan kirkko, tai Kristuksen kirkko" (Moosia 18:13–17). Sama kirja puhui myös papeista, jotka saarnasivat parannusta ja uskoa Herraan (Moosia 18:20). Lisäksi Smithin toukokuussa 1829 saama ilmoitus puhui heistä, jotka katuivat syntejään ja tulivat Jumalan luo, "kirkkona" (Käskyjen kirja 9:16).


title: Kristuksen kirkko

text: Koska Joseph Smith ei kuulunut mihinkään kirkkoon eikä häntä ollut kastettu, hän kertoi rukoilleensa Jumalaa ja kysyneensä asiaa. Toukokuussa 1829 hänelle ja hänen seuralaiselleen Oliver Cowderylle ilmestyi heidän kertomansa mukaan Johannes Kastaja, joka antoi heille Aaronin pappeuden valtuuden ja sen mukana valtuuden kastaa. He kastoivat toisensa toukokuussa 1829 New Yorkin osavaltiossa virtaavassa Susquehannajoessa. Jo kesäkuussa 1829 he alkoivat kastaa myös muita ihmisiä. Nämä ihmiset eivät liittyneet mihinkään kirkkojärjestöön, mutta siitä huolimatta he järjestivät yhteisiä kokouksia ja kutsuivat itseään "Kristuksen kirkoksi".


title: Kristuksen kirkko

text: Syksyllä 1829 Oliver Cowdery kertoi saaneensa Jumalalta ilmoituksen periaatteista, joiden avulla Kristuksen kirkko tuli järjestää. Sen mukaan kirkolle tuli vihkiä opettajia ja pappeja sen mukaan, "kuinka Jumala jakoi lahjojaan ja kutsumuksiaan ihmisille". Kirkon jäsenten tuli kokoontua säännöllisesti yhteen nauttimaan leipää ja viiniä Kristuksen kuoleman muistoksi. Oliver Cowdery tulisi tämän ilmoituksen mukaan olemaan "Jeesuksen Kristuksen apostoli. David Whitmerin mukaan tähän epämuodollisesti järjestettyyn Kristuksen kirkkoon kuului kuusi vanhinta ja noin 70 jäsentä.


title: Kristuksen kirkko

text: "Kristuksen kirkko" järjestettiin virallisesti 6. huhtikuuta 1830. Läsnä oli Joseph Smithin ja Oliver Cowederyn lisäksi noin 30 Smithin seuraajaa. Vuonna 1838 kirjoittamassaan kertomuksessa kirkon synnystä Joseph Smithin isä Jospeh Smith Sr. kertoi kirkon perustetun David Whitmerin isän Peter Whitmerin kodissa Fayettessa, New Yorkin osavaltiossa. Toisaalta hän oli aiemmin kertonut, että kirkko perustettiin hänen omassa kodissaan Palmyrassa, lähellä Manchesteria, New Torkin osavaltiossa. Myös monet muut vahvistavat jälkimmäisen seikan. Kirkko perusti ensimmäiset seurakuntansa Fayetteen, Manchesteriin ja Colesvilleen.


title: Kristuksen kirkko

text: Kirkon perustavassa kokouksessa Kristuksen kirkko julistettiin virallisesti perustetuksi. Smith ja viisi muuta allekirjoittivat perustamisasiakirjan (jossa lain mukaan tuli olla kuusi allekirjoitusta), minkä jälkeen toimitettiin ehtoollinen. Tämän jälkeen kirkko järjestäytyi valitsemalla Smithin kirkon "profeetaksi, näkijäksi, ilmestyksensaajaksi ja kääntäjäksi" sekä valitsemalla kirkolle apostolit ja muut virkailijat.


title: Kristuksen kirkko

text: Smithin perustaman kirkon jäsenet kutsuivat kirkkoaan nimellä "Kristuksen kirkko", ja myös Smithin saamissa ilmoituksissa Jumala kutsui kirkkoa tällä nimellä. Toisaalta Yhdysvalloissa oli useita muita samannimisiä kirkkokuntia, mikä oli omiaan luomaan sekaannusta. Kirkon vastustajat alkoivat lisäksi kutsua kirkon jäseniä piankin pilkallisesti "mormoneiksi". Sekaannusten välttämiseksi kirkon jäsenet hyväksyivät toukokuussa 1834 päätöksen, jonka mukaan kirkon nimi olisi vastedes oleva "Myöhempien aikojen pyhien kirkko" (engl. "The Church of the Latter Day Saints"). Tämä perustui kirkon jäsenten vakaumukseen siitä, että kirkko muodosti viimeisten päivien uskovien yhteisön, jonka olemassaolo joudutti Kristuksen toista tulemusta. Kirkosta käytettiin myös nimityksiä "Jeesuksen Kristuksen kirkko" ja "Jumalan kirkko".


title: Kristuksen kirkko

text: 1830-luvun lopulla Smith kannattajineen siirtyi Missourin osavaltioon, Far Westiin. Siellä Smith sanoi vuonna 1838 saaneensa ilmoituksen, jossa Jumala antoi kirkolle nimeksi Myöhempien aikojen pyhien Jeesuksen Kristuksen kirkko (engl. "The Church of Jesus Christ of Latter Day Saints").


title: Veljko Petrović

text: Veljko Petrović (, noin 1780–1813) oli yksi Osmanien valtakuntaa vastaan tehdyn serbien ensimmäisen kansannousun (1804–1813) komentajista ja hajdukien, paikallisten rosvojen erään joukon päällikkö. Hän on tunnettu serbialaisten eeppisissä runoissa.


title: Veljko Petrović

text: Petrović taisteli Stanoje Glavašin alaisuudessa ja organisoi kapinointia itäisessä Serbiassa. Hän puolusti Sokobanjan kaupunkia vuonna 1809 ja kaatui taistelussa Negotinissa vuonna 1813. Hänen kerrotaan sanoneen: ”Annan teille pääni, mutta en anna Krajinaa” (hänen kotiseutunsa).


title: Stanoje Glavaš

text: Stanoje Stamatović Glavaš (, 1763 Smederevska Palanka – 25. helmikuuta 1815) oli serbialainen hajduk ja Osmanien valtakuntaa vastaan tehdyn serbien ensimmäisen kansannousun (1804–1813) sankari. Jo 1790-luvun lopulla hän oli mukana hyökkäyksissä osmanien joukkoja ja karavaaneja vastaan.


title: Stanoje Glavaš

text: Vuonna 1804, kansannousun aattona, Glavaš, Karađorđe Petrović ja joukko muita johtajia kokoontui Orašaciin päättämään kansannoususta. Tässä kokouksessa Glavaš kieltäytyi kansannousun ylipäällikkyydestä, jolloin asemaan valittiin Petrović. Kansannousun aikana Glavaš komensi 3 000 miestä, joiden avulla hän vapautti Prokupljen ja Kuršumlijan.


title: Stanoje Glavaš

text: Osmanit surmasivat Glavašin 25. helmikuuta 1815.


title: Panther II

text: Panther II oli saksalainen Pantheriin perustuva keskiraskas panssarivaunu, jonka kehitys jäi kesken toisen maailmansodan aikana.


title: Panther II

text: Panther II -projekti käynnistyi Adolf Hitlerin ja muiden huolista siitä että Panther ei ole tarpeeksi hyvin panssaroitu. Hitlerin vaatimuksesta Pantherin panssaria oli jo lisätty kerran suunnittelun aikana vuonna 1942. Panther II -rungossa panssarin paksuudeksi edessä tuli 100 mm, sivuilla 60 mm ja päällä 30 mm, kun se Pantherissa oli 80 mm edessä ja 40 mm sivuilla. Muutokset lisäsivät painon yli 50 tonniin.


title: Panther II

text:
Helmikuussa 1943 MANin pääsuunnittelija tri. Wiebecke ehdotti vaunun uudelleensuunnittelua ja Tigerin osien käyttöä jousituksessa, ohjausjärjestelmässä ja uutta itärintaman kokemuksiin perustuvaa tornia. Myöhemmässä kokouksessa pohdittiin Tiger II:n ja Panther II:n osien standardointia vaihteiston ja telapyörien osalta. Myös uusia moottoreita pohdittiin. Tämä kaikki tapahtui ennen kuin Panther itse tuli käyttöön vuoden 1943 keskivaiheilla. Panther II:n kehitys kuitenkin jäi kesken ja Pantherin tuotantoa laajennettiin.
Pantherin heikkoa sivupanssaria vahvistettiin myöhemmin Schürzen-lisäpanssarilla, joka oli riittävä ongelman muodostaneita neuvostoliittolaisia panssarintorjuntakivääreitä vastaan.


title: Panther II

text: Yksi Panther II -runko on jäljellä; Yhdysvaltain joukot ottivat sen haltuunsa ja se on nykyisin Patton Cavalry and Armor Museumissa Fort Knoxissa. Runkoon on liitetty mallin Ausf G -torni, jonka tuotanto alkoi vasta syyskuussa 1944.


title: Volkswagen Iroc

text: Volkswagen Iroc on Volkswagenin suunnittelema konseptiauto, jonka pohjalta luotu Volkswagen Sciroccon kolmas sukupolvi jatkaa sen ja Volkswagen Corradon perinteitä. Konsepti esiteltiin Pariisin autonäyttelyssä lokakuussa 2006. Autossa on hyödynnetty hyvin pitkälle Volkswagen Groupin A5-pohjalevyä sekä Golfin ja muiden yhtymän mallien tekniikkaa.


title: Candice Bergen

text: Candice Patricia Bergen (s. 9. toukokuuta 1946 Beverly Hills, Kalifornia) on yhdysvaltalainen näyttelijä.


title: Candice Bergen

text: Bergen on pitkällä urallaan palkittu niin useilla Emmy- kuin Golden Globe -palkinnoillakin, ja hän on ollut ehdolla myös Oscarin saajaksi. Hänet tunnetaan ehkä parhaiten televisiorooleistaan komediasarjassa "Murphy Brown", jota tehtiin vuosina 1988–1998, sekä Shirley Schmidtin roolista televisiosarjassa "Boston Legal" vuosina 2005–2008.


title: Candice Bergen

text: Television ohella Bergen on tehnyt mittavan uran elokuvissa aina 1960-luvun puolivälistä lähtien. Hänen uransa tunnetuimpia elokuvia ovat muiden muassa "Miehuusvuodet" ("Carnal Knowledge", 1971), "Oliverin story" ("Oliver's Story", 1978), "Yritetään yhdessä, aloitetaan alusta" ("Starting Over", 1978), josta hän sai sekä Oscar- että Golden Globe -ehdokkuuden, "Gandhi" (1982), "Miss Kovis" ("Miss Congeniality", 2000), "Sweet Home Alabama" (2002) ja "Huippunäkymät" ("View from the Top", 2003).


title: Candice Bergen

text: Candice on isänsä, koomikko ja vatsastapuhuja Edgar Bergenin, puolelta ruotsalaista sukujuurta. 1960-luvun lopulla hän asui Doris Dayn pojan, muusikko ja tuottaja Terry Melcherin kanssa talossa, johon Charles Mansonin joukkio myöhemmin hyökkäsi. Hän avioitui vuonna 1980 ranskalaisen elokuvaohjaajan Louis Mallen kanssa. Avioliitto kesti aina Mallen kuolemaan, vuoteen 1995 saakka. Liitosta syntyi yksi lapsi, Chloe. Vuonna 2000 Bergen avioitui uudelleen Marshall Rosen kanssa.


title: Jean-Paul Rappeneau

text: Jean-Paul Rappeneau (s. 8. huhtikuuta 1932 Auxerre) on ranskalainen elokuvaohjaaja ja -käsikirjoittaja.


title: Jean-Paul Rappeneau

text: Hän teki 1960-luvun alussa yhteistyötä Louis Mallen kanssa ja nousi ohjaajana menestykseen elokuvallaan "Elämää linnassa" vuonna 1965. Myöhempiin elokuviin kuuluvat "Seikkailujen mies" (1971), "Morsian karkuteillä" (1975), "Cyrano de Bergerac" (1990) ja "Bon voyage" (2003).


title: Jean-Paul Rappeneau

text: Jo pitkään Rappeneau on tehnyt käsikirjoituksia vain omiin ohjauksiinsa. Hänen elokuvistaan ovat tunnettuja muiden muassa sellaiset tähdet kuin Gérard Depardieu ja Isabelle Adjani. Hänet on palkittu kahdella César-palkinnolla ja yhdellä David di Donatello -palkinnolla; hän on lisäksi ollut ehdolla muun muassa Kultaisen palmun, Baftan ja Oscarin saajaksi.


title: Clyde Cameron

text: Clyde Robert Cameron (11. helmikuuta 1913 Murray Bridge, Australia – 14. maaliskuuta 2008 Adelaide, Australia) oli australialainen poliitikko. Hän edusti vuosina 1949–1980 Työväenpuoluetta Australian edustajainhuoneen jäsenenä.


title: Clyde Cameron

text: Cameron syntyi Murray Bridgessä. Hän jätti koulun 14-vuotiaana ja jäi työttömäksi 1930-luvun laman ollessa syvimmillään. Hän oli vuosina 1939–1966 naimisissa Ruby "Cherie" Krahen kanssa. Pari sai kolme lasta, jotka kaikki toipuivat vuonna 1949 poliosta, mutta erosi; tämän jälkeen Clyde Cameron meni vuonna 1967 uusiin naimisiin Dorothy Bradburyn kanssa.


title: Clyde Cameron

text: Cameron oli Gough Whitlamin hallituksen ministeri 1970-luvulla, mutta vetäytyi parlamentista vuonna 1980. Hän ei kuitenkaan ole ollut täysin poissa julkisuudesta sen jälkeenkään. Hänestä on julkaistu elämäkertateos "A Life on the Left".


title: Clyde Cameron

text: Cameron kuoli kotonaan Adelaidessa maaliskuussa 2008 95-vuotiaana .


title: India Allen

text: India Allen (s. 1. kesäkuuta 1965 Portsmouth, Virginia) on yhdysvaltalainen näyttelijä ja valokuvamalli. Hän oli joulukuussa 1987 "Playboyn" keskiaukeamatyttö ("Playmate of the Month") ja vuonna 1988 "Playmate of the Year".


title: India Allen

text: Eräs Allenin näyttelijäntöistä oli kauhuelokuva "Wild Cactus" (1993), jossa hänen vastanäyttelijänään toimi David Naughton. Myöhemmin hänellä on ollut rooli muiden muassa elokuvassa "Tattoo, a Love Story" (2002).


title: India Allen

text: Allen todisti vuonna 1996 O. J. Simpsonia vastaan: hän väitti nähneensä tämän pahoinpitelevän puolisoaan Nicole Brown-Simpsonia vuonna 1983.


title: Richard Rogers

text: Richard George Rogers, Baron Rogers of Riverside (s. 23. heinäkuuta 1933) on brittiläinen arkkitehti.


title: Richard Rogers

text: Rogers syntyi Firenzessä ja opiskeli Architectural Association School of Architecturessa Lontoossa. Hän valmistui Yalen yliopiston arkkitehtikoulusta vuonna 1962; yksi hänen opiskelutovereistaan oli Norman Foster.


title: Richard Rogers

text: Rogers oli yksi kolmesta Pariisin Pompidou-keskuksen arkkitehdista 1970-luvulla. Hänen suunnittelemansa Madrid-Barajasin lentoaseman neljäs terminaali avattiin 5. helmikuuta 2006, ja hänelle myönnettiin siitä vuoden 2006 Stirling-palkinto.


title: Richard Rogers

text: Rogers on vuoden 2007 Pritzker-palkittu. Myös "Lloyd's Building" Lontoossa on hänen työnsä jälkiä.


title: Aatra

text: Aatra (oatra, uatra) on savolainen nimitys käytöstä pois jääneelle, itäeurooppalaista alkuperää olevalle, maanmuokkaukseen käytetylle auralle. Välineen karjalainen nimitys on atra. Aatraa käytettiin 1900-luvun alkupuoliskolla Suomessakin, sillä varsinkin Itä-Suomen kevyet ja kiviset maat olivat sopivia kohteita aatran käytölle. Hiekkapitoisessa maassa atra on joutuisa ja kivet sillä on helppo kiertää tai ylittää. Savimaiden muokkaukseen se soveltuu huonosti. Lisäksi aatraa käytettiin kaskiviljelyssä. Perunan viljelyksessä atraa käytettiin 1960–1970-luvuille saakka.


title: Aatra

text: Aatra on maataloustyökaluna kehittynyt todennäköisesti kaksihaaraisesta- eli kaksikyntisestä maataloustyökalusta. Suomessa aatroja on ollut varsin moninaisia, mutta niissä on kaikissa kuitenkin kolme perusrakenteen osaa:


title: Aatra

text: Keskeistä roolia rakenteessa näyttelee "hanko" eli "perä"; karjalaisten atrassa saarat, joka on varsinaisesti maata muokkaava osa. Se oli joko yksi- tai kaksiosainen. Yksiosaisena kyntöosan runkona on lankku, jonka kylkiin vantaat on kiinnitetty ja kaksiosaisena lankku on veistetty alapäästään kaksihaaraiseksi ja vantaat on pantu haarojen kärkiin.


title: Aatra

text: Vetämistä varten savolaisten aatrassa on "aisat", karjalaisten atrassa ojat. Vetojuhtana käytettiin hevosta joko luokkiin tai pelkkiin länkiin valjastettuna. Aatran kolmas osa on "kurki" eli sarvet, joista ohjattiin muokkauksen suuntaa ja syvyyttä.


title: Aatra

text: Aatrat voidaan muotonsa puolesta jakaa kahteen erilaiseen ryhmään. Ensimmäiseen ryhmään kuuluvat "paloaatrat" eli "kaskurit", joiden perä kyntää pystysuorassa asennossa, ja niistä puuttuu "luotin" eli maata kääntävä osa eli niillä ei kynnetä vakoja, vaan ennemminkin sekoitetaan maata. Paloaatroista on kehittynyt "peltoaatra", jossa perä on eteenpäin käyrä ja sillä voidaan muokata maata syvemmältä. Nämä atrat on varustettu maata kääntävällä "luottimella", jolloin niiden kynnöksen muodostuu vakoja.


title: Aatra

text: Länsi-Suomessa aatra tunnetaan nimellä "sahra". Siitä käytetään myös viralliseksi sepitettyä nimitystä "hankoaura". Karjalaisalueilla tämän kyntövälineen nimenä on yleensä atra (adra, adru, adr).


title: Colin Friels

text: Colin Friels (s. 25. syyskuuta 1952) on Skotlannissa syntynyt, mutta Australiassa uransa luonut näyttelijä.


title: Colin Friels

text: Friels muutti perheineen Australiaan vuonna 1963 ja valmistui National Institute of Dramatic Artista vuonna 1976. Yksi hänen suurimmista menestyksistään oli päärooli elokuvassa "Malcolm" vuonna 1986.


title: Colin Friels

text: Friels esitti vuosina 1996–1999 tarkastaja Jeff Hawkeria suositussa australialaisessa televisiosarjassa "Sydneyn satamapoliisit". Hänelle on myönnetty vuosina 1986 ja 1995 Australian huomattavin elokuva-alan palkinto, AFI Award.


title: Colin Friels

text: Friels on ollut vuodesta 1984 lähtien naimisissa näyttelijä Judy Davisin kanssa, ja hänellä on kaksi lasta, Jack ja Charlotte. Hän on yksi hyvin harvoista potilaista, jotka ovat toipuneet haimasyövästä pitkällä tähtäimellä; tauti todettiin hänellä loppuvuodesta 1997.


title: Elizabeth Hardwick

text: Elizabeth Hardwick (27. heinäkuuta 1916 Lexington, Yhdysvallat – 2. joulukuuta 2007) oli yhdysvaltalainen kirjailija ja kirjallisuuskriitikko.


title: Elizabeth Hardwick

text: Hardwick valmistui Kentuckyn yliopistosta vuonna 1939. Hän sai Guggenheim-stipendin vuonna 1947. Hardwick oli Yhdysvaltain Taiteiden ja kirjallisuuden akatemian jäsen vuodesta 1977, ja hänet palkittiin Akatemian kultamitalilla vuonna 1993.


title: Elizabeth Hardwick

text: Hardwick oli vuosina 1949–1972 naimisissa runoilija Robert Lowellin kanssa.


title: Peter Gay

text: Peter Gay (20. kesäkuuta 1923 Berliini – 12. toukokuuta 2015 New York) oli yhdysvaltalainen historioitsija, joka tunnetaan erityisesti laajasta Freud-elämäkerrasta.


title: Peter Gay

text: Juutalainen Gay syntyi Berliinissä nimenään Peter Joachim Fröhlich, mutta hänen perheensä otti käyttöön englanninkielisen sukunimen paettuaan Yhdysvaltoihin toisen maailmansodan alussa. Hän oli Yhdysvaltain kansalainen vuodesta 1946.


title: Peter Gay

text: Gay valmistui Denverin ja Columbian yliopistosta. Hän toimi Columbian valtio-opin professorina vuosina 1948–1955 ja historian professorina vuosina 1955–1969. Sen jälkeen hän opetti Yalessa, kunnes jäi eläkkeelle vuonna 1993. Hän oli vuodesta 1959 naimisissa taidehistorioitsija Ruth Slotkinin (k. 2006) kanssa.


title: Peter Gay

text: Gay oli Yhdysvaltain taide- ja kirjallisuusakatemian jäsen vuodesta 1989, ja hänelle myönnettiin vuonna 1996 akatemian kultamitali historian alalta.


title: Milton Meltzer

text: Milton Meltzer (8. toukokuuta 1915 – 19. syyskuuta 2009) oli yhdysvaltalainen historiankirjoittaja, joka suuntasi teoksiaan sekä lapsille että aikuisille.


title: Milton Meltzer

text: Meltzer syntyi Worcesterissa, Massachusettsissa, opiskeli Columbian yliopistossa ja asuu New Yorkissa. Hänen voittamistaan lukuisista palkinnoista tunnetuin on Laura Ingalls Wilder -mitali, joka hänelle myönnettiin vuonna 2001.


title: Milton Meltzer

text: Meltzerin tuotanto koostuu kaikkiaan kymmenistä kirjoista. Hänet tunnetaan etupäässä tietokirjallisuudesta, mutta hän julkaisi myös historiallisen romaanin "The Underground Man". Hän kirjoitti elämäkertoja esimerkiksi Langston Hughesista.


title: Ruth Stone

text: Ruth Stone (8. kesäkuuta 1915 Roanoke, Virginia – 19. marraskuuta 2011 Vermont) oli yhdysvaltalainen runoilija.


title: Ruth Stone

text: Stonen tunnetuimpien teosten joukkoon kuuluu "In the Next Galaxy" (2002), joka toi runoilijalle sekä Kansallisen kirjapalkinnon että Wallace Stevensin palkinnon. Hän asui Vermontissa vuodesta 1957.


title: Ruth Stone

text: Stone, joka vietti kesäkuussa 2005 90-vuotispäiväänsä, sai heinäkuussa 2007 nimityksen Vermontin "Poet Laureateksi". Hän oli englannin kielen emeritusprofessori Binghamtonin yliopistossa Vestalissa.


title: Antonio Innocenti

text: Antonio Innocenti (23. elokuuta 1915 – 6. syyskuuta 2008) oli italialainen kardinaali.


title: Antonio Innocenti

text: Innocenti vihittiin papiksi Firenzessä vuonna 1938. Hän aloitti hengellisen uransa Pohjois-Italiassa ja asetti toisessa maailmansodassa itsensä hengenvaaraan juutalaisten auttamiseksi tekemänsä työn johdosta. Paavi kutsui hänet Roomaan, jossa hän aloitti työnsä kuuriassa.


title: Antonio Innocenti

text: 15. joulukuuta 1967 Innocenti sai nimityksen Eclanon titulaariarkkipiispaksi. Hän toimi vuoteen 1973 nuntiuksena Paraguayhin ja vuoden 1980 jälkeen Espanjaan. Hän oli vuosina 1986–1991 Congregatio pro Clericis -kongregaation prefekti. Hän oli vuosina 1991–1995 Ecclesia Dei -toimikunnan johtaja Paul Augustin Mayerin seuraajana.


title: Antonio Innocenti

text: Innocentista tehtiin kardinaali vuonna 1985, mutta hän menetti äänioikeutensa konklaavissa täytettyään kahdeksankymmentä vuotta vuonna 1995. Hän vietti 90-vuotispäiväänsä elokuussa 2005 ja oli kuollessaan 93-vuotias.


title: Francesco Morosini

text: Francesco Morosini (1618–1694) oli Venetsian doge 1688–1694 Turkin sotien aikana 1600-luvulla.


title: Francesco Morosini

text: Morosini nousi näkyvään asemaan Venetsian joukkojen päällikkönä Kreetalla osmanien piirittäessä Candiaa. Lopulta hänen oli pakko antautua, ja kun hän oli palannut Venetsiaan, häntä syytettiin pelkuruudesta ja maanpetoksesta.


title: Francesco Morosini

text: Morean sodan puhjettua 1685 Morosinista tuli laivaston komentaja, ja hän tuhosi Koronin kaupungin. Hän piti Moreaa vallassaan Otto Wilhelm Königsmarckin tuella useita vuosia. Ateenan piirityksen aikana 1687 hänen tykistönsä aiheutti suurta tuhoa Parthenonille, ja hän johti veistosten ryöstöä.


title: Francesco Morosini

text: Kesällä 1688 Morosini, joka nyt oli julistettu dogeksi, hyökkäsi Euboiaan, mutta ei saanut sitä vallatuksi vaan joutui palaamaan Venetsiaan, kun hänen joukkojensa keskuudessa puhkesi rutto. Hän ryhtyi taisteluun vielä 1693, mutta ei onnistunut valtaamaan Euboiaa vaan palasi Venetsiaan tuhottuaan muutamia pieniä rannikkokaupunkeja. Hänen kuoltuaan 1694 hänen kunniakseen rakennettiin suuri marmoriarkku Dogen palatsin luokse, ja hänen kissansa, johon hänen tiedettiin olleen hyvin kiintynyt, palsamoitiin ja sijoitettiin Correrin museoon.


title: Robert A. Dahl

text: Robert Alan Dahl (17. joulukuuta 1915 Inwood, Iowa – 5. helmikuuta 2014) oli yhdysvaltalainen tutkija ja Yalen yliopiston valtiotieteen Sterling-professori. Dahl tunnettiin parhaiten demokratian toiminnan empiirisestä tutkimisesta ja vallankäytön mekanismien pohdinnasta. Hänen tunnetuin teoksensa on "Who Governs?" (1961), ja hänelle myönnettiin John Skytten palkinto vuonna 1995.


title: Claude Bazin de Bezons

text: Claude Bazin de Bezons (1617 Pariisi – 20. maaliskuuta 1684) oli ranskalainen asianajaja ja poliitikko sekä Ranskan akatemian jäsen.


title: Claude Bazin de Bezons

text: Bazin de Benzons syntyi Pariisissa 1617, tarkempaa aikaa ei ole tiedossa. Hänen isänsä oli Claude Bazin, joka oli avioitunut vuonna 150 Marie Chanterelin kanssa. Ranskan kuningas Ludvig XIII aateloi isän vuonna 1611 antamalla hänelle Bezonsin läänityksen.


title: Claude Bazin de Bezons

text: Claude Bazin de Bezons toimi asianajajana kuninkaan suuressa neuvostossa, ja vuonna 1643 hänen valittiin jäseneksi Ranskan akatemiaan, jonka dekaaniksi hän tuli.


title: Claude Bazin de Bezons

text: Hän oli toiminut kuninkaallisena oikeuden- poliisin ja talousasioiden intendenttinä ensiksi Soissons'issa ja sittemmin Languedocissa vuosina 1654–1674. Tänä aikana hän on myös Toulousen ja Montpellier’n yliopistojen yliopistouudistusta toteuttavan komission johtajana. Kun hän palasi takaisin Pariisiin, hänet nimitettiin valtioneuvokseksi kuninkaan neuvostoon.


title: Claude Bazin de Bezons

text: Hänen jäämistöstään ei ole löydetty kuin hajanaisia kirjallisia tekstejä, joitakin puheita ja esityksiä sekä vuonna 1635 keisari Ferdinand II:n ja Saxin herttuan Juhana Yrjö I välillä Prahasa solmitun tekstin ranskannos.


title: Hellcity 13

text:
Hellcity 13 on helsinkiläinen hard rock-yhtye. Yhtyeen ensimmäinen studioalbumi, "Hellcity 13" julkaistiin 24. lokakuuta 2007. Yhtyeen "In Love With Love"-musiikkivideolla nähdään vieraana OX Lordi-yhtyeestä.
__notoc__


title: Maurice Goldhaber

text: Maurice Goldhaber (18. huhtikuuta 1911 – 11. toukokuuta 2011) oli yhdysvaltalainen ydinfyysikko.


title: Maurice Goldhaber

text: Goldhaber syntyi Lvivissä ja valmistui Cambridgen yliopistosta vuonna 1936. Hän meni vuonna 1939 naimisiin Gertrude Scharffin kanssa. Asetuttuaan Yhdysvaltoihin vuonna 1938 hän aloitti työnteon Illinois'n yliopistossa, jossa hän oli alun perin apulaisprofessorina, sitten professorina vuodesta 1945 lähtien. Hän siirtyi vuonna 1950 Brookhaven National Laboratoryyn ja toimi New Yorkin yliopiston dosenttina Stony Brookissa vuodesta 1961.


title: Maurice Goldhaber

text: Goldhaber oli Yhdysvaltain kansallisen tiedeakatemian jäsen vuodesta 1958. Myös hänen nuorempi veljensä Gerson Goldhaber oli huomattava tutkija.


title: Maurice Goldhaber

text: Goldhaber on palkittu lukuisilla huomattavilla tiedealan palkinnoilla, joista tunnetuimpia ovat National Medal of Science (1985), Wolfin palkinto (1991) ja Enrico Fermin palkinto (1998).


title: Paul Augustin Mayer

text: Paul Augustin Mayer (23. toukokuuta 1911 – 30. huhtikuuta 2010) oli saksalainen roomalaiskatolisen kirkon kardinaali. Hän toimi Ecclesia Dei -toimikunnan johtajana vuosina 1988–1991.


title: Paul Augustin Mayer

text: Mayer toimi Altöttingissä ja opiskeli Salzburgissa sekä Roomassa. Hän otti Augustin-nimen käyttöön liityttyään benediktiineihin. Hänet vihittiin papiksi 25. elokuuta 1935. Hän oli mukana Vatikaanin toisessa kirkolliskokouksessa, ja hänestä tehtiin kardinaalidiakoni 25. toukokuuta 1985.


title: Paul Augustin Mayer

text: Mayeristä tehtiin 6. tammikuuta 1972 Satrianumin titulaariarkkipiispa. Hän menetti äänioikeutensa konklaavissa täytettyään 80 vuotta vuonna 1991.


title: Euroopan elokuva-akatemia

text: Euroopan elokuva-akatemia ("European Film Academy") on eurooppalaisten elokuvantekijöiden aloitteesta perustettu järjestö. Se perustettiin Berliinissä ensimmäisen Euroopan elokuvapalkinnon myöntämisen yhteydessä marraskuussa 1988.


title: Euroopan elokuva-akatemia

text: Akatemian perustivat sen ensimmäinen puheenjohtaja Ingmar Bergman ja 40 muuta elokuvantekijää eri puolilta Eurooppaa edistääkseen eurooppalaisen elokuvan tunnettuutta maailmalla ja suojellakseen ja tukeakseen eurooppalaista elokuva-alaa. Ensimmäinen johtokunnan puheenjohtaja oli Wim Wenders, josta tuli Bergmanin jälkeen puheenjohtaja vuonna 1996. Akatemian jäsenmäärä on 1 800.


title: Euroopan elokuva-akatemia

text: Akatemian palkinnot potevat uskottavuusongelmaa, sillä elokuvantekijät ja yhtiöt eivät arvosta palkintoa vaan jättävät tulematta paikalle vastaanottamaan myönnettyjä palkintoja.Lähde


title: Ilmasota (romaani)

text: Ilmasota () on H.G. Wellsin vuonna 1908 ilmestynyt romaani. Suomennos ilmestyi vuonna 1910 helsinkiläisen Emil Vainion kustantamana.


title: Ilmasota (romaani)

text: Ilmasota on ajankohtaansa nähden futuristinen, koska niin laajaa ilmasotaa kuin kirja kuvaa ei ollut käyty ennen toista maailmansotaa. Kirja on aikaansa edellä sotadoktriineista, koska se kuvaa laajoja ilmapommituksia ennen italialaisen tykistöupseeri Giulio Douhet’n lanseeraamia visioita. Douhetismissa uskottiin siviiliväestöön kohdistuneisiin niin kutsuttuihin strategisiin terroripommituksiin. Tämä doktriini loi modernin lentokoneteollisuuden 1930-luvun alussa eri maiden ilmavoimien tilatessa raskaita ja keskiraskaita pommikoneita ja oli myös ballististen ydinohjusten henkinen tausta. Kirja ennustaa kuitenkin hävittäjälentokoneen ratkaisevan roolin ilmasodassa.


title: Ilmasota (romaani)

text: Kirjassa nuori englantilainen mies joutuu sattumalta ilmapallolennolle, joka vie hänet Saksaan. Saksassa häntä luullaan englantilaiseksi lentokonesuunnittelijaksi, joka on valmis myymään ylivertaisen hävittäjän suunnitelman Saksalle. Tämän suunnitelman nuori mies kantaa puserossaan koko tarinan ajan salaten sen saksalaisilta. Hän pääsee ilmalaivan kyytiin. Se matkaa yli Atlantin, ja mies joutuu näkemään, kuinka Saksa pommittaa New Yorkia. Saksalaiset pommittajat joutuvat kokemaan sen, mitä Saksa koki toisessa maailmansodassa ja Yhdysvallat koki Vietnamissa 1960-luvulla ja kokee 2000-luvulla Irakissa - ilmapommitus tuhoaa rajallisesti, mutta lisää maassa pommien kohteena olevien vastarintaa merkittävästi. Saksan zeppelin tuhoutuukin ilmatorjunnan tulessa. Pian päähenkilö näkee valtavien Kiinan ja Japanin yhteisten ilmalaivastojen hyökkäävän Yhdysvaltoihin. Hän kaivaa lentokoneen suunnitelman takistaan ja tarina päättyy länsimaiden voittoon. Nuori mies palaa Englantiin.


title: Kontravirtanen (EP)

text: Kontravirtanen on suomalaisen rock-yhtye Kontran EP vuodelta 1977. Se on yhtyeen ensimmäinen julkaisu ja se julkaistiin Kontravirtanen -nimellä. Myöhemmin nimi lyhennettiin Kontraksi.


title: Licensed to Ill

text: Licensed to Ill on Beastie Boysin esikoisalbumi, joka julkaistiin vuonna 1986.


title: Licensed to Ill

text: "Licensed to Ill" oli ensimmäinen rap-albumi, joka nousi Yhdysvaltojen The Billboard 200 -listan sijalle 1. Se oli Columbia Recordsin nopeimmin myynyt esikoisalbumi siihen mennessä, ja sitä on myyty yli viisi miljoonaa kappaletta. Vuonna 1998 albumi sijoittui listalle ”The Source Magazine's 100 Best Rap Albums” (Source-lehden 100 parasta rap-albumia.


title: Licensed to Ill

text: Albumin nimen piti alun perin olla "Don't Be A Faggot", mutta Columbia Records ei suostunut julkaisemaan levyä sillä nimellä ja pakotti Russell Simmonsin (yhtyeen manageri ja Def Jam Recordingsin johtaja) pyytämään yhtyettä muuttamaan nimeä.


title: Licensed to Ill

text:
Musiikkivideot tehtiin kappaleille ”(You Gotta) Fight for Your Right (to Party)”, ”No Sleep Til Brooklyn”, ”Hold It Now, Hit It” ja ”She's Crafty”.
Albumi


title: Licensed to Ill

text: Singlet


title: Takht-i Suleiman

text: Takht-i Suleiman (, "Salomonin valtaistuin") on arkeologinen kohde Āzārbāyjān-e Gharbīin provinssissa Iranissa. Se oli aikanaan zarathustralaisuuden pyhä paikka ja sassanidien aikainen temppeli. Se listattiin UNESCOn maailmanperintöluetteloon vuonna 2003.


title: Takht-i Suleiman

text: Kohde sijaitsee laaksossa, jota ympäröi vuoristoketju. Siihen kuuluu Takht-i Suleimanin temppelin lisäksi "Zendan-i Suleiman" ("Salomonin vankila"), joka on pieni tulivuori ja tämän huipulla sijaitsevat muinaiset pyhäköt, "Tepe Majid" -kukkula, jolla on arkeologista merkitystä, ja Belqeisin vuori linnoituksineen.


title: Takht-i Suleiman

text: Alueeseen liittyy useita legendoja. Zendan-i Suleiman, eli Salomonin vankila, oli paikka, jossa Salomon vangitsi hirviöitä 100 metriä syvään kraatteriin. Takht-i Suleimanin temppelin sisällä on toinen kraatteri, joka on täynnä vettä. Solomon sanotaan tehneen lammen.


title: Takht-i Suleiman

text: Alueella on ollut palvontamenoja pitkään. Zendan-i Suleimanin ympärillä on temppeleitä ja pyhäkköjä ensimmäiseltä vuosituhannelta eaa. Sassanidien saavutua alueelle Zendan-i Suleiman menetti merkitystään uudelle Takht-i Suleimanin temppelille, joka tunnettiin tuolloin nimellä "Azargoshnasb" ("Ritarien tulitemppeli"). Peroz I:n aikana 400-luvulla alkoivat uuden temppelin rakennustyöt. Siitä tuli kuninkaalline zarathustralaisuuden pyhäkkö seuraavalla vuosisadalla Khosrau I:n aikana. Takht-i Suleiman oli tärkein kolmesta zarathustralaisuuden pääpyhäköstä.


title: Takht-i Suleiman

text: Bysantin armeija tuhosi alueen vuonna 627. Il-kaanien valtakunnan aikana 1200-luvulla osa Takht-i Suleimanista korjattiin il-kaani Abaqan asuinpaikaksi ja alueelle tehtiin myös uusia rakennuksia. Il-kaanien ajan jälkeen 1300-luvun puolivälistä lähtien alue jäi asumattomaksi ja hiljalleen raunioitui. Brittiläinen matkailija Sir Robert Ker Porter löysi alueen vuonna 1819. Tämän jälkeen Takht-i Suleimanissa kävi monia arkeologia, mutta ensimmäiset systemaattiset kaivaukset järjestettiin Saksan arkeologisen instituutin johdolla vasta 1970-luvulla.


title: Takht-i Suleiman

text: Takht-i Suleiman sijaitsee soikean muotoisella tasanteella, joka on noin 60 metriä ympäröivää laaksoa korkeammalla. Noin 350x550 metrin suuruisella tasanteella on kalkkipitoinen järvi, joka on muodostunut arteesiseen kaivoon. Ympäröivä alue saa täältä virtaavista pienistä puroista kosteutta.


title: Takht-i Suleiman

text: Sassanidit rakensivat tasanteelle 13 metriä korkean muurin sisälle kuninkaallinen pyhäkön. Muuri lienee ollut symbolinen, sillä siinä ei ollut portteja, vaan kaksi sisäänkäyntiä. Alueen päärakennukset sijaitsivat järven pohjoispuolella. Keskellä oli zarathustralainen tulentemppeli, josta itään olivat "ikuiselle liekille" pyhitetty halli ja Anahitan temppeli. Länsipuolella olivat kuninkaalliset asunnot.


title: Takht-i Suleiman

text: Zendan-i Suleiman on kartiomainen vuori, antiikinaikainen tulivuori, joka sijaitsee kolme kilometriä länteen Takht-i Suleimanista. Huippu kohoaa noin sata metriä ympäröivän alueen yläpuolelle. Huipulla on 65 metriä halkaisijaltaan oleva 80 metriä syvä kolo. Huipun ympärillä on temppeleitä ja pyhäkköjä ensimmäiseltä vuosituhannelta ennen ajanlaskun alkua. Belqeis-vuori sijaitsee 7,5 kilometriä koilliseen Takht-i Suleimanista. Sen 3200 metriä korkealla huipulla on sassanidien linnoitus, jolla on ilmeisesti ollut läheinen yhteys Takht-i Suleimaniin. Keltaisesta hiekkakivestä rakennettu linnoitus on pinta-alaltaan 60x50 metriä.


title: Jean d’Estrées

text: Jean d'Estrées (1666 Pariisi – 3. maaliskuuta 1718) oli ranskalainen kirkonmies ja poliitikko.


title: Jean d’Estrées

text: Jean d'Estrées oli kardinaali César d'Estrées'n veljenpoika ja marsalkka Victor Marie d'Estrées'n veli, jotka molemmat olivat myös Ranskan akatemian jäseniä. Jean d'Estrées valtuutettiin vuonna 1692 suorittamaan ensimmäinen diplomaattinen tehtävänsä, joka käsitti Portugalin puolueettomana pysymisen varmistamisen yhdeksänvuotisen (1688–1687) sodan eli niin sanotun Augsburgin liiton sodan aikana.


title: Jean d’Estrées

text: Tohtorin arvon teologiassa Jean d'Estrées suoritti vuonna 1698 ja hän toimi Évron'in luostarin apottina. Vuonna 1703 hän seurasi setäänsä Espanjaan ja oli tämän jälkeen kaksi vuotta Ranskan kuninkaan lähettiläänä Espanjassa.


title: Jean d’Estrées

text: Jean d'Estrées valittiin Ranskan akatemian jäseneksi 1711. Ranskan akatemia näki hänessä Nicolas Boileau-Despréaux'n kaltaisen loistavan, sivistyneen henkilön. Hänet nimettiin myös valtioneuvoston jäseneksi ja Cambrain arkkipiispaksi vuonna 1716, mutta hän ennätti kuolla ennen piispaksivihkimystä.


title: Snake River

text: Snake River on joki, joka kulkee Wyomingin, Idahon, Oregonin ja Washingtonin osavaltioiden läpi Luoteis-Yhdysvalloissa. Joki on Columbiajoen suurin ja pisin sivujoki. Joen pituus on 1 735 kilometriä. Jokea kutsutaan myös esimerkiksi nimillä Shoshone River ja Great Snake River. Snake Riverin ja sen sivujokien varrelle on rakennettu monia patoja, joiden päämääränä useimmiten on kasteluveden ja vesivoiman tuottaminen.


title: Snake River

text: Shoshone Falls on vesiputous Snake Riverin varrella, 8 kilometriä (5 mailia) itään Twin Fallsin kaupungista, Idahosta. Putousta kutsutaan myös nimellä "Niagara of the West", koska putous on 15 metriä korkeampi kuin Niagaran putoukset.


title: Käsky

text: Käsky voi tarkoittaa ainakin seuraavia:


title: Aloitekyky

text:
Aloitekyky (lat. "initiatiivi") on luonteenpiirre, johon liittyy valmius tehdä aloitteita ja ottaa vastuuta toimenpiteitä vaativissa ongelmissa. Toinen lähes vastaava termi on "aloitteellisuus". Aloitekyvyn puutetta kutsutaan apatiaksi.
Euroopan parlamentissa "aloitekykyä" pidetään yhtenä kahdeksasta avaintaidoista, jotka helpottavat tietoyhteiskuntaan sopeutumista. Psykoanalyytikko Erik Eriksonin mukaan latenssi-vaiheella on vaikutusta aloitekykyyn myöhemmällä iällä. Psyykkiset sairaudet voivat heikentää aloitekykyä. Työtehtävissä tiukka ohjeistus ja ohjeiden noudattamisen tarkka valvonta voivat vähentää työntekijöiden aloitekykyä.


title: Valkoinen linna

text: Valkoinen linna ("Beyaz Kale", 1985) on Orhan Pamukin läpimurtoteos, historiallinen romaani, jonka teemoja ovat länsimaisen ja itämaisen kulttuurin kohtaaminen ja vastakkaisuus. Kirjaa on verrattu Mika Waltarin Mikael Hakimiin.


title: Valkoinen linna

text: Kirjasta otettiin Suomessa uusi painos 2006 Orhan Pamukin voittaessa Nobelin kirjallisuudenpalkinnon.


title: Valkoinen linna

text: Romaanin kertoja on nuori italialainen oppinut, joka joutuu 1600-luvulla turkkilaisten merirosvojen vangiksi ja myydään orjaksi istanbulilaiselle tiedemiehelle. Tämä on ulkonäöltään ja tavoiltaan hämmästyttävästi italialaisen kaltainen. Turkkilainen tutkija, josta kirjassa käytetään nimeä Hoca, 'opettaja', on hyvin kiinnostunut länsimaisen kulttuurin saavutuksista ja utelee orjaltaan kaikkea mahdollista. He kertovat toisille kokemuksistaan, ja vähitellen heille tuntuu kehittyvän yhteinen tietoisuus. He suunnittelevat yhdessä ilotulituksen, jolla he saavat sulttaanin suosion, ja sen jälkeen he laativat sulttaanin tilauksesta mielikuvituksellisia luonnontieteellisiä selvityksiä. Sulttaani järjestää sotaretken vihollisen Valkoista linnaa vastaan. Linna on määrä kukistaa Hocan ja italialaisen suunnitteleman sotakoneen avulla. Yritys kuitenkin epäonnistuu ja vihatun ulkomaalaisen täytyy paeta takaisin Venetsiaan. Kaksoisolentoaihe tekee ristiriitaiseksi sen, kumpi todella pakenee ja kumpi jää.


title: Ron Lyle

text: Ron Lyle (12. helmikuuta 1941 Dayton, Ohio – 26. marraskuuta 2011 Denver, Colorado) oli yhdysvaltalainen raskaansarjan nyrkkeilijä.


title: Ron Lyle

text: Ron Lyle kuului William ja Nellie Lylen 19-lapsiseen perheeseen. Hän oli perheestään ainoa, joka joutui rikollisille teille: hän ampui katujengitappelussa 21-vuotiaan Douglas Byrdin.


title: Ron Lyle

text: Vankilassa ollessaan Lyle kiinnostui urheilusta. Hän kokeili muun muassa baseballia ja jalkapalloa mutta päätyi lopulta nyrkkeilyyn. Ensimmäisessä vankilan nyrkkeilyottelyssaan hän hävisi Texas Johnson -nimiselle miehelle. Tämä jäi hänen ainoaksi tappiokseen vankilan nyrkkeilyotteluissa. Hän vapautui 7,5 vankilavuoden jälkeen vuonna 1969.


title: Ron Lyle

text: Päästyään vankilasta Lyle ryhtyi harjoittelemaan Denver Els -salilla ja aloitti amatöörinyrkkeilyn Bill Danielsin huomassa. Ensimmäisen ottelunsa hän voitti kolmannessa erässä tyrmäämällä Fred Houpen. Hän otteli amatöörinä 14 kuukautta ja voitti 25 kertaa (17 tyrmäyksellä). Tappioita hän kärsi vain neljä. Lyle nyrkkeili vaihtelevalla menestyksellä myös Yhdysvaltojen nyrkkeilymaajoukkueessa. Hän hävisi Neuvostoliiton Ivan Alexille mutta tyrmäsi saman maan Kamo Saroyanin ABC-televisiokanavan järjestämässä ottelussa.


title: Ron Lyle

text: Lyle siirtyi ammattilaiseksi tunnetun managerin Bill Danielsin suojissa. Valmentajana toimi Bobby Lewis. Lyle sai nopeasti voittoja uralleen, ja kohta hänen ammattilaistilastonsa olivat 19–0, joista 17 oli tyrmäysvoittoja. Lyle otti tehokkaan tyrmäysvoiton Vicente Rondonista, Buster Mathiaksesta ja Larry Middletonista. Yllättäen voittoputki kuitenkin katkesi yksipuolisessa ottelussa Jerry Quarryä vastaan.


title: Ron Lyle

text: Lyle ei kuitenkaan luovuttanut vaan jatkoi uraansa tyrmämällä monia huippuottelijoita (muun muassa Jose Luis Garcian, Oscar Bonavenan ja Earnie Shaversin). Ura sai ikävän käännekohdan Lylen kohdattua Muhammad Alin. Lyle hävisi Alille teknisellä tyrmäyksellä 11. erässä oltuaan pahasti kiipelissä köysissä. Ura ei jatkunut voitokkaasti kuuluisan tappion Muhammad Alille Zairessa käydyssä The Rumble in the Jungle -kamppailussa yhdysvaltalaista "Big" George Foremania vastaan. Lyle iski Foremanin kahdesti neljännessä erässä lattiaan (Lylekin joutui kerran lattiaan neljännessä erässä) mutta viides erä oli Lylelle liikaa, ja hän hävisi ottelun tyrmäyksellä viidennessä erässä ajassa 2:28.


title: Ron Lyle

text: Ottelun Gerry Cooneya vastaan Lyle hävisi ensimmäisessä erässä tyrmäyksellä. Ura ei kuitenkaan päättynyt vielä siihen, vaan hän teki vuonna 1995 lyhyen paluun kehiin, lähinnä lämmittelyotteluihin, mutta päätti sitten uransa.


title: Ron Lyle

text: Foreman vs. Lyle -ottelu vuonna 1976 valittiin vuoden otteluksi (fight of the year).


title: Ron Lyle

text: Hävittyään Cooneylle Lyle lopetti nyrkkeilyn ja ryhtyi Las Vegasissa turvallisuusvartijaksi. Myöhemmin hän olisi halunnut otella vielä kerran George Foremania vastaan, mutta ottelu ei toteutunut.


title: Ron Lyle

text: Ron Lyle menehtyi vatsataudin aiheuttamiin komplikaatioihin.


title: Musta kirja (romaani)

text:
Musta kirja ("Kara Kitap", 1990) on Orhan Pamukin romaani. Teos kehittelee ja muuntelee edelleen "Valkoinen linna" -romaanin (1985) kaksoisolentoaihetta.
Romaani alkaa rikosromaanimaisena katoamistarinana. Nuori istanbulilainen juristi Galip lähtee etsimään vaimoaan Rüyaa, joka on kadonnut jättämättä viestiä. Galip arvelee hänen menneen velipuolensa Celâlin luo, joka on kuuluisa ja kiistelty lehtikolumnisti, jota Galip kadehtii. Celâlin asunnossa ei kuitenkaan ole ketään. Etsintää tehdessään Galip omaksuu vähitellen Celâlin henkilöllisyyden, muuttaa tämän huoneistoon, alkaa käyttää tämän vaatteita, vastata tälle tuleviin puheluihin ja jopa jäljitellä tämän kolumneja. Kirjan todellisuudesta tulee eräänlainen unenomainen tila. Aiheeseen liittyvät vanhat turkkilaiset perinteet ja mystiikan oppisuunnat.


title: Paul’s Boutique

text: Paul's Boutique on yhdysvaltalaisen rap-yhtyeen Beastie Boysin toinen studioalbumi, joka julkaistiin 25. heinäkuuta 1989. Yhtyeen edellinen albumi, "Licensed to Ill", oli ollut valtavan suosittu, ja tälle albumille annettiin surkeat arvostelut. "Paul's Boutique" oli lopulta kaupallinen tappio levy-yhtiölle Capitol Recordsille ja albumi myi huomattavasti vähemmän kuin edellinen albumi. Jälkeenpäin albumista on kuitenkin tullut suosittu.


title: Paul’s Boutique

text: "Paul's Boutique"n tuotti Dust Brothers, joka käytti äänittämisessä paljon samplejä. Albumilla käytettiin yhteensä 105:n eri kappaleen samplausta, ja pelkästään viimeisessä kappaleessa on käytetty 24 sampleä.


title: Paul’s Boutique

text: Albumin kansikuva on lähes 360:n asteen panoraamakuva Ludlow ja Rivington teiden kulmasta New Yorkissa.


title: Paul’s Boutique

text: To All the Girls


title: Paul’s Boutique

text: Shake Your Rump


title: Paul’s Boutique

text: Johnny Ryall


title: Paul’s Boutique

text: Egg Man


title: Paul’s Boutique

text: High Plains Drifter


title: Paul’s Boutique

text: The Sounds of Science


title: Paul’s Boutique

text: 3-Minute Rule


title: Paul’s Boutique

text: Hey Ladies


title: Paul’s Boutique

text: 5-Piece Chicken Dinner


title: Paul’s Boutique

text: Looking Down the Barrel of a Gun


title: Paul’s Boutique

text: Car Thief